               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 20.12.2017
            COM(2017) 807 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εγκρίνεται η έναρξη διαπραγματεύσεων για συμφωνία μεταξύ της Ευρωπαϊκής Ένωσης και της Δημοκρατίας της Τυνησίας σχετικά με την ανταλλαγή δεδομένων προσωπικού χαρακτήρα μεταξύ του Οργανισμού της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και των αρχών της Τυνησίας που είναι αρμόδιες για την καταπολέμηση του σοβαρού εγκλήματος και της τρομοκρατίας

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΣΥΣΤΑΣΗΣ

               Στον παγκοσμιοποιημένο κόσμο όπου το σοβαρό έγκλημα και η τρομοκρατία αποκτούν όλο και πιο διακρατικό και πολύμορφο χαρακτήρα, οι αρχές επιβολής του νόμου θα πρέπει να είναι πλήρως εξοπλισμένες για τη συνεργασία με εξωτερικούς εταίρους ώστε να διασφαλίζουν την ασφάλεια των πολιτών τους. Κατά συνέπεια, η Ευρωπόλ θα πρέπει να μπορεί να ανταλλάσσει δεδομένα προσωπικού χαρακτήρα με αρχές επιβολής του νόμου τρίτων χωρών, στον βαθμό που αυτό είναι αναγκαίο για την εκτέλεση των καθηκόντων της.

               Από την έναρξη ισχύος του κανονισμού 2016/794, την 1η Μαΐου 2017
                  1
               , και σύμφωνα με τη Συνθήκη, η Επιτροπή είναι αρμόδια, εξ ονόματος της Ένωσης, για τη διαπραγμάτευση διεθνών συμφωνιών με τρίτες χώρες σχετικά με την ανταλλαγή δεδομένων προσωπικού χαρακτήρα με την Ευρωπόλ
                  2
               . Στον βαθμό που είναι αναγκαίο για την εκτέλεση των καθηκόντων της, η Ευρωπόλ δύναται να συνάπτει και να διατηρεί σχέσεις συνεργασίας με εξωτερικούς εταίρους μέσω εργασιακών και διοικητικών ρυθμίσεων οι οποίες δεν μπορούν αφ’ εαυτές να αποτελέσουν νομική βάση για την ανταλλαγή δεδομένων προσωπικού χαρακτήρα.

               Λαμβάνοντας υπόψη την πολιτική στρατηγική όπως περιγράφεται στο ευρωπαϊκό θεματολόγιο για την ασφάλεια
                  3
               , τα συμπεράσματα του Συμβουλίου
                  4
                και τη συνολική στρατηγική
                  5
               , τις επιχειρησιακές ανάγκες των αρχών επιβολής του νόμου σε ολόκληρη την ΕΕ, καθώς και τα δυνητικά οφέλη από τη στενότερη συνεργασία στον εν λόγω τομέα, η Επιτροπή θεωρεί αναγκαίο να ξεκινήσουν στο εγγύς μέλλον διαπραγματεύσεις με οκτώ χώρες, όπως αναφέρεται στην 11η έκθεση προόδου προς μια αποτελεσματική και πραγματική Ένωση Ασφάλειας
                  6
               .

               Η Επιτροπή προέβη στην αξιολόγησή της των χωρών προτεραιότητας λαμβάνοντας υπόψη τις επιχειρησιακές ανάγκες της Ευρωπόλ. Η στρατηγική της Ευρωπόλ 2016-2020 δίνει προτεραιότητα στην περιοχή της Μεσογείου για ενισχυμένες εταιρικές σχέσεις
                  7
               . Η εξωτερική στρατηγική της Ευρωπόλ 2017-2020 τονίζει επίσης την ανάγκη στενότερης συνεργασίας μεταξύ της Ευρωπόλ και των χωρών της Μέσης Ανατολής και της Βόρειας Αφρικής (MENA) λόγω της τρέχουσας τρομοκρατικής απειλής και των προκλήσεων που συνδέονται με τη μετανάστευση
                  8
               .

               Η Ευρωπόλ δεν έχει συνάψει συμφωνίες με καμία από τις χώρες της εν λόγω περιοχής. Ωστόσο, η συνεργασία της Τυνησίας μέσω της Ιντερπόλ καταδεικνύει την προθυμία της χώρας να ανταλλάσσει πληροφορίες με εταίρους επιβολής του νόμου.

               Η παρούσα σύσταση αφορά ειδικά τις διαπραγματεύσεις με την Τυνησία, αν και η συνεργασία με οποιαδήποτε χώρα της Μέσης Ανατολής και της Βόρειας Αφρικής πρέπει να εξετάζεται στο πλαίσιο της περιοχής στο σύνολό της. Η σημερινή αστάθεια στην περιοχή, ιδίως όσον αφορά τις παρατεινόμενες συγκρούσεις στη Λιβύη, συνιστά σημαντική μακροπρόθεσμη απειλή για την ασφάλεια της ΕΕ, η οποία πρέπει να αντιμετωπισθεί επειγόντως. Τούτο αφορά τόσο την αποτελεσματική καταπολέμηση της τρομοκρατίας και του συναφούς οργανωμένου εγκλήματος
                  9
               , όσο και σχετικές με τη μετανάστευση προκλήσεις όπως η διευκόλυνση της παράνομης μετανάστευσης και η εμπορία ανθρώπων.  Η συνεργασία με τις τοπικές αρχές επιβολής του νόμου είναι καθοριστικής σημασίας για την αντιμετώπιση αυτών των προκλήσεων.

               Με βάση τεχνικούς διαλόγους σχετικά με τον καθορισμό κοινών δράσεων για τη βελτίωση της ανταλλαγής πληροφοριών και κοινών επιχειρησιακών δράσεων επιβολής του νόμου κατά της διακίνησης πυροβόλων όπλων, η ΕΕ έχει ήδη συμφωνήσει με την Τυνησία κατάλογο δράσεων με σκοπό την ενίσχυση της συνεργασίας στο επίπεδο των αρμόδιων αρχών επιβολής του νόμου, τη διασφάλιση συνδρομής για την ανάπτυξη ικανοτήτων στο πλαίσιο σχετικών περιφερειακών και/ή διμερών προγραμμάτων και την ανάπτυξη επιχειρησιακών δράσεων βάσει από κοινού συμφωνηθέντος πλαισίου
                  10
               . Ωστόσο, αυτό δεν καλύπτει τη διαβίβαση δεδομένων προσωπικού χαρακτήρα.

               Πολιτικό πλαίσιο

               Οι σχέσεις ΕΕ-Τυνησίας χρονολογούνται από το 1976 και ενισχύθηκαν σημαντικά όταν η Τυνησία και η ΕΕ υπέγραψαν συμφωνία σύνδεσης το 1995, η οποία άνοιξε τον δρόμο για δύο δεκαετίες αμοιβαία επωφελών οικονομικών και εμπορικών σχέσεων.

               Η στήριξη της ΕΕ προς τον λαό της Τυνησίας καλύπτει πολλούς τομείς πολιτικής, μεταξύ άλλων την παρακολούθηση της εκλογικής διαδικασίας, την προαγωγή των ανθρωπίνων δικαιωμάτων, τη στήριξη των δημοκρατικών και κοινωνικοοικονομικών μεταρρυθμίσεων, τη βελτίωση της ασφάλειας και την ενίσχυση της κοινωνίας των πολιτών. Στο πλαίσιο της αναθεώρησης της Ευρωπαϊκής Πολιτικής Γειτονίας (ΕΠΓ) προσδιορίστηκαν τρεις επιπλέον τομείς συνεργασίας: 1) οικονομική ανάπτυξη με σκοπό τη σταθερότητα· 2) η διάσταση της ασφάλειας και 3) μετανάστευση και κινητικότητα
                  11
               . Η ΕΕ έχει επίσης προτείνει στην Τυνησία στενότερους δεσμούς σε όλους τους τομείς, μέσω της ενισχυμένης οικονομικής και εμπορικής ολοκλήρωσης και της σύναψης εταιρικής σχέσης κινητικότητας. Το 2012, η Τυνησία και η ΕΕ συμφώνησαν «προνομιακή εταιρική σχέση» για ενίσχυση και ολοκλήρωση των σχέσεων
                  12
               .

               Η ΕΕ έχει δεσμευθεί να ενισχύσει την υλοποίηση της εκτενούς συνεργασίας της με την Τυνησία στον τομέα της ασφάλειας, στην καταπολέμηση της τρομοκρατίας και την πρόληψη της βίαιης ριζοσπαστικοποίησης και του εξτρεμισμού
                  13
               , μεταξύ άλλων με την ενίσχυση της συνεργασίας με αρμόδιες υπηρεσίες και οργανισμούς της ΕΕ, συμπεριλαμβανομένης της Ευρωπόλ
                  14
               . Σε απάντηση, η Τυνησία έχει δώσει υψηλή προτεραιότητα στην πρόληψη της ριζοσπαστικοποίησης και την καταπολέμηση της τρομοκρατίας
                  15
               , και υποστηρίζεται, μεταξύ άλλων, από το Ευρωπαϊκό Δίκτυο Ευαισθητοποίησης σχετικά με τη Ριζοσπαστικοποίηση
                  16
               .

               Η ΕΕ και η Τυνησία βρίσκονται σε διαδικασία επίτευξης συμφωνίας για τις νέες στρατηγικές τους προτεραιότητες, μετά το Συμβούλιο Σύνδεσης ΕΕ-Τυνησίας στις 11 Μαΐου 2017.  Στην εν λόγω συνεδρίαση, και οι δύο πλευρές τόνισαν την πρόοδο που έχει σημειωθεί στο πλαίσιο της διμερούς συνεργασίας τους στον τομέα της ασφάλειας και της καταπολέμησης της τρομοκρατίας, και σημείωσαν με ικανοποίηση τη σημαντική βελτίωση της κατάστασης ασφάλειας στην Τυνησία, ιδίως χάρη στις προσπάθειες των εθνικών δυνάμεων ασφαλείας.

               Η 2η σύνοδος του διαλόγου υψηλού επιπέδου για την ασφάλεια στις Βρυξέλλες, στις 19 Ιανουαρίου 2017, αντικατόπτρισε την κοινή βούληση για ένταση της συνεργασίας στον τομέα αυτό, προωθώντας παράλληλα τον πλήρη σεβασμό του κράτους δικαίου, των ανθρωπίνων δικαιωμάτων και των θεμελιωδών ελευθεριών
                  17
               .

               Βρίσκεται ήδη σε εξέλιξη με την Τυνησία διάλογος για την καταπολέμηση της τρομοκρατίας και την ασφάλεια, με σχέδιο δράσης που καλύπτει τη συνεργασία για την επιβολή του νόμου και που θα αποτελέσει το σημείο αναφοράς για μελλοντική συμφωνία συνεργασίας με την Ευρωπόλ. Τα συμπεράσματα της συνεδρίασης που πραγματοποιήθηκε στις 19 Ιανουαρίου περιελάμβαναν τη συνεργασία της Ευρωπόλ και των τυνησιακών αρχών μεταξύ των προτεραιοτήτων για τη συνεργασία της ΕΕ και της Τυνησίας.

               Επιχειρησιακές ανάγκες

               Λαμβάνοντας υπόψη στοιχεία από την αξιολόγηση απειλής όσον αφορά το σοβαρό και οργανωμένο έγκλημα (SOCTA 2017)
                  18
                και την έκθεση για την κατάσταση και τις τάσεις της τρομοκρατίας στην ΕΕ (TE-SAT 2017)
                  19
               , τις προαναφερόμενες συζητήσεις, καθώς και, μεταξύ άλλων, την εσωτερική εμπειρογνωμοσύνη της Ευρωπόλ, η συνεργασία με την Τυνησία κρίνεται απαραίτητη κυρίως για να αντιμετωπιστούν τα ακόλουθα εγκληματικά φαινόμενα:

               Τρομοκρατία: Τρομοκρατικές ομάδες που δραστηριοποιούνται στην περιοχή και πέραν των συνόρων (μεταξύ άλλων στη Λιβύη και το Σαχέλ) συνιστούν απειλή κατά της Τυνησίας και της ΕΕ, που έχουν αποτελέσει αμφότερες στόχο τρομοκρατικών επιθέσεων.

               Εκτός από τη βελτίωση της εικόνας της απειλής και τον εντοπισμό νέων τάσεων, χρειάζεται στενότερη συνεργασία, συμπεριλαμβανομένης της ανταλλαγής δεδομένων προσωπικού χαρακτήρα, για την αντιμετώπιση του φαινομένου των αλλοδαπών τρομοκρατών μαχητών (μεταξύ άλλων τους υπόπτους που έχουν διπλή ιθαγένεια ή νόμιμη κατοικία) και για τον αποτελεσματικό εντοπισμό, την πρόληψη και την καταπολέμηση των μετακινήσεων τρομοκρατών (συμπεριλαμβανομένης της πιθανής διείσδυσης τρομοκρατών στις μεταναστευτικές ροές), την παράτυπη χρήση του διαδικτύου από τρομοκράτες, τη χρηματοδότηση της τρομοκρατίας, καθώς και τη σύνδεση με το οργανωμένο έγκλημα.

               Η παράνομη διακίνηση πυροβόλων όπλων έχει αυξηθεί δραστικά στην περιοχή ως αποτέλεσμα των παρατεινόμενων συγκρούσεων στη Λιβύη. Οι οδοί διακίνησης μέσω της Τυνησίας από τη Λιβύη και το Σαχέλ αποτελούν σοβαρό πρόβλημα.

               Η ΕΕ και η Τυνησία έχουν καθιερώσει συνεργασία στον τομέα των πυροβόλων όπλων και συμφώνησαν πρόγραμμα εργασίας που περιλαμβάνει μεταξύ άλλων την κατάρτιση και τη δημιουργία ικανοτήτων. Καθώς η συνεργασία αυξάνει, η ανάγκη για βελτιωμένη ανταλλαγή πληροφοριών και επακόλουθες έρευνες καθίσταται ακόμη πιο πιεστική.

               Διακίνηση ναρκωτικών: Η περιοχή της Μέσης Ανατολής και της Βόρειας Αφρικής (MENA) αποτελεί σημαντική πηγή, σημείο διαμετακόμισης και κατανάλωσης παράνομων ναρκωτικών. Με σταθερή βάση πελατείας προς τον βορρά, την οδό παράνομης διακίνησης στην περιοχή του Σαχέλ προς τον νότο και με τον «δρόμο της ηρωίνης» να τη διασχίζει από τα ανατολικά προς τα δυτικά, η περιοχή επηρεάζει αλλά και επηρεάζεται αρνητικά όσον αφορά την κατάχρηση και παραγωγή παράνομων ουσιών.

               Η Τυνησία φαίνεται να αποτελεί σημαντική χώρα διέλευσης για την κοκαΐνη προέλευσης Λατινικής Αμερικής με προορισμό την Ευρώπη. Η χώρα αναφέρει άνευ προηγουμένου κατασχέσεις κοκαΐνης από τη Νότια Αμερική και φαίνεται να αποτελεί χώρα τόσο διαμετακόμισης όσο και προορισμού για την κοκαΐνη. Το 2016, το χρηματοδοτούμενο από την ΕΕ πρόγραμμα για τον «δρόμο της κοκαΐνης» (συνιστώσα AIRCOP) δρομολόγησε στην Τυνησία νομική βάση για την κοινή ειδική ομάδα δράσης για τον εντοπισμό ναρκωτικών στους αερολιμένες (JAITF).

               Οι οργανωμένες δραστηριότητες παράνομης διακίνησης μεταναστών αυξήθηκαν σημαντικά το 2017, με τους Τυνήσιους υπηκόους ιδίως να χρησιμοποιούν οργανωμένα δίκτυα παράνομης διακίνησης για τη διευκόλυνση της παράτυπης μετανάστευσής τους στην ΕΕ. Η τυνησιακή κυβέρνηση σημειώνει κάποια επιτυχία στην αντιμετώπιση αυτής της αυξανόμενης απειλής· ωστόσο, η παροχή περαιτέρω εξειδικευμένης στήριξης από την Ευρωπόλ θα ενίσχυε τις ικανότητές της και θα βελτίωνε την ανταλλαγή πληροφοριών. Η συνεργασία με τις αρχές της Τυνησίας θα είναι επίσης σημαντική για την αντιμετώπιση του προβλήματος της απάτης σχετικά με έγγραφα, ενός τομέα εγκληματικότητας που συνδέεται με την παράνομη διακίνηση μεταναστών.

               2.ΝΟΜΙΚΑ ΣΤΟΙΧΕΙΑ ΤΗΣ ΣΥΣΤΑΣΗΣ

               Ο κανονισμός (ΕΕ) 2016/794 για τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) ορίζει ένα νομικό πλαίσιο για την Ευρωπόλ, και ιδίως τους στόχους, τα καθήκοντα, το πεδίο αρμοδιοτήτων, τις εγγυήσεις για την προστασία δεδομένων και μεθόδους συνεργασίας με εξωτερικούς εταίρους της.

               Η παρούσα σύσταση είναι σύμφωνη με τις διατάξεις του κανονισμού της Ευρωπόλ.

               Ο στόχος της παρούσας σύστασης είναι να ληφθεί εξουσιοδότηση από το Συμβούλιο ώστε η Επιτροπή να διαπραγματευθεί τη μελλοντική συμφωνία εξ ονόματος της ΕΕ. Η νομική βάση προκειμένου το Συμβούλιο να επιτρέψει την έναρξη διαπραγματεύσεων είναι το άρθρο 218 παράγραφοι 3 και 4 της ΣΛΕΕ.

               Σύμφωνα με το άρθρο 218 της Συνθήκης για τη λειτουργία της Ευρωπαϊκής Ένωσης, η Επιτροπή ορίζεται διαπραγματευτής της Ένωσης για τη συμφωνία μεταξύ της Ευρωπαϊκής Ένωσης και της Τυνησίας σχετικά με την ανταλλαγή δεδομένων προσωπικού χαρακτήρα μεταξύ του Οργανισμού της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και των αρμόδιων αρχών της Τυνησίας για την καταπολέμηση του σοβαρού εγκλήματος και της τρομοκρατίας.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εγκρίνεται η έναρξη διαπραγματεύσεων για συμφωνία μεταξύ της Ευρωπαϊκής Ένωσης και της Δημοκρατίας της Τυνησίας σχετικά με την ανταλλαγή δεδομένων προσωπικού χαρακτήρα μεταξύ του Οργανισμού της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και των αρχών της Τυνησίας που είναι αρμόδιες για την καταπολέμηση του σοβαρού εγκλήματος και της τρομοκρατίας

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης (ΣΛΕΕ), και ιδίως το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Ο κανονισμός (ΕΕ) 2016/794 του Ευρωπαϊκού Κοινοβουλίου και του Συμβουλίου
                  20
                εκδόθηκε στις 11 Μαΐου 2016 και εφαρμόζεται από την 1η Μαΐου 2017.

               (2)Ο εν λόγω κανονισμός, ιδίως το άρθρο 25, ορίζει τους κανόνες για τη διαβίβαση δεδομένων προσωπικού χαρακτήρα από τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) προς τρίτες χώρες και διεθνείς οργανισμούς. Η Ευρωπόλ μπορεί να διαβιβάζει δεδομένα προσωπικού χαρακτήρα σε αρχή τρίτης χώρας βάσει διεθνούς συμφωνίας συναφθείσας μεταξύ της Ένωσης και της εν λόγω τρίτης χώρας, σύμφωνα με το άρθρο 218 της ΣΛΕΕ, η οποία παρέχει επαρκείς εγγυήσεις όσον αφορά την προστασία της ιδιωτικής ζωής, των θεμελιωδών δικαιωμάτων και των ελευθεριών των φυσικών προσώπων.

               (3)Θα πρέπει να αρχίσουν διαπραγματεύσεις με σκοπό τη σύναψη σχετικής συμφωνίας μεταξύ της Ευρωπαϊκής Ένωσης και της Τυνησίας.

               (4)Η συμφωνία θα πρέπει να σέβεται τα θεμελιώδη δικαιώματα και να τηρεί τις αρχές που αναγνωρίζονται από τον Χάρτη των Θεμελιωδών Δικαιωμάτων της Ευρωπαϊκής Ένωσης, και συγκεκριμένα το δικαίωμα στην ιδιωτική και οικογενειακή ζωή, που αναγνωρίζεται στο άρθρο 7 του Χάρτη, το δικαίωμα στην προστασία των δεδομένων προσωπικού χαρακτήρα, που αναγνωρίζεται στο άρθρο 8 του Χάρτη, και το δικαίωμα σε ουσιαστική προσφυγή και δίκαιη δίκη, που αναγνωρίζεται στο άρθρο 47 του Χάρτη. Η συμφωνία θα πρέπει να εφαρμόζεται σύμφωνα με τις εν λόγω αρχές και δικαιώματα.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να διαπραγματευθεί, εξ ονόματος της Ένωσης, συμφωνία μεταξύ της Ευρωπαϊκής Ένωσης και της Τυνησίας σχετικά με την ανταλλαγή δεδομένων προσωπικού χαρακτήρα μεταξύ του Οργανισμού της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και των αρχών της Τυνησίας που είναι αρμόδιες για την καταπολέμηση του σοβαρού εγκλήματος και της τρομοκρατίας.

               Άρθρο 2

               Οι οδηγίες διαπραγμάτευσης παρατίθενται στο παράρτημα.

               Άρθρο 3

               Οι διαπραγματεύσεις διεξάγονται σε διαβούλευση με την [η ονομασία της ειδικής επιτροπής εισάγεται από το Συμβούλιο].

               Άρθρο 4

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Κανονισμός (ΕΕ) 2016/794 της 11ης Μαΐου 2016, ΕΕ L 135 της 24.5.2016, σ. 53.

                     (2)

                        Στον βαθμό που είναι αναγκαίο για την εκτέλεση των καθηκόντων της, η Ευρωπόλ δύναται να συνάπτει και να διατηρεί σχέσεις συνεργασίας με εξωτερικούς εταίρους μέσω εργασιακών και διοικητικών ρυθμίσεων οι οποίες δεν μπορούν αφ’ εαυτές να αποτελέσουν νομική βάση για την ανταλλαγή δεδομένων προσωπικού χαρακτήρα.

                     (3)

                        COM(2015) 185 final.

                     (4)

                        Έγγραφο 10384/17 του Συμβουλίου, της 19ης Ιουνίου 2017.

                     (5)

                        Κοινό όραμα, κοινές δράσεις: Μια ισχυρότερη Ευρώπη - Μια συνολική στρατηγική της Ευρωπαϊκής Ένωσης για την εξωτερική πολιτική και την πολιτική ασφαλείας
                  http://europa.eu/globalstrategy/en

                     (6)

                        COM(2017) 608 final.

                     (7)

                        Στρατηγική της Ευρωπόλ 2016-2020, εγκριθείσα από το διοικητικό συμβούλιο της Ευρωπόλ την 1η Δεκεμβρίου 2015,
                  https://www.europol.europa.eu/publications-documents/europol-strategy-2016-2020

                     (8)

                        Εξωτερική στρατηγική της Ευρωπόλ 2017-2020, εγκριθείσα από το διοικητικό συμβούλιο της Ευρωπόλ την 13η Δεκεμβρίου 2016, EDOC#865852v3.

                     (9)

                        Σύμφωνα με την Ευρωπόλ, στα σχετικά με το οργανωμένο έγκλημα αδικήματα στην περιοχή περιλαμβάνονται η παράνομη διακίνηση πυροβόλων όπλων, η διακίνηση ναρκωτικών, τα οικονομικά εγκλήματα όπως η νομιμοποίηση εσόδων από παράνομες δραστηριότητες, και το έγκλημα στον κυβερνοχώρο.

                     (10)

                        Στο πλαίσιο αυτό έχουν συμπεριληφθεί διάφορες πρωτοβουλίες στην προτεραιότητα για τα πυροβόλα όπλα στο πλαίσιο του κύκλου πολιτικής της ΕΕ για το σοβαρό και οργανωμένο έγκλημα, καθώς και στην ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο με τίτλο Εφαρμογή του ευρωπαϊκού θεματολογίου για την ασφάλεια: Σχέδιο δράσης ΕΕ για την καταπολέμηση του λαθρεμπορίου και της χρήσης πυροβόλων όπλων και εκρηκτικών, της 2.12.2015 COM(2015) 624 final.

                     (11)

                        Οι πυλώνες αυτοί συμπληρώνουν εκείνους που καθορίστηκαν ήδη το 2003, όταν δρομολογήθηκε η πρώτη ΕΠΓ (χρηστή διακυβέρνηση, δημοκρατία, κράτος δικαίου και ανθρώπινα δικαιώματα). https://ec.europa.eu/neighbourhood-enlargement/neighbourhood/overview_en.

                     (12)

                        ΕΥΕΔ, «Σχέσεις Τυνησίας - Ευρωπαϊκής Ένωσης:  μια προνομιακή εταιρική σχέση». Σχέδιο δράσης 2013-2017.
                  https://eeas.europa.eu/delegations/tunisia/documents/press_corner/plan_action_tunisie_ue_2013_2017_fr.pdf
                  .

                     (13)

                        Συμπεράσματα του Συμβουλίου της 17ης Οκτωβρίου 2016, 13056/16.

                     (14)

                        «Ενίσχυση της στήριξης της ΕΕ προς την Τυνησία», JOIN (2016) 47 final.

                     (15)

                        Η Τυνησία δημιούργησε τον Δεκέμβριο του 2016 διυπουργική «Πλατφόρμα για εναλλακτική επιχειρηματολογία και την καταπολέμηση του βίαιου εξτρεμισμού».

                     (16)

                        Στο Ευρωπαϊκό Δίκτυο Ευαισθητοποίησης σχετικά με τη Ριζοσπαστικοποίηση (RAN) συμμετέχουν επαγγελματίες από όλη την Ευρώπη που εργάζονται για την πρόληψη της ριζοσπαστικοποίησης. Το δίκτυο διοργάνωσε σεμινάριο για τη ριζοσπαστικοποίηση στην Τυνησία τον Δεκέμβριο του 2016.

                     (17)

                  https://eeas.europa.eu/headquarters/headquarters-homepage/19207/second-high-level-political-dialogue-security-and-counter-terrorism-european-union-and-tunisia_en

                     (18)

                  https://www.europol.europa.eu/socta/2017
                   /

                     (19)

                  https://www.europol.europa.eu/sites/default/files/documents/tesat2017.pdf

                     (20)

                        Κανονισμός (ΕΕ) 2016/794 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και την αντικατάσταση και κατάργηση των αποφάσεων του Συμβουλίου 2009/371/ΔΕΥ, 2009/934/ΔΕΥ, 2009/935/ΔΕΥ, 2009/936/ΔΕΥ και 2009/968/ΔΕΥ (ΕΕ L 135 της 24.5.2016, σ. 53).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,20.12.2017
            COM(2017) 807 final
            ΠΑΡΑΡΤΗΜΑ
            στη
            σύσταση για ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εγκρίνεται η έναρξη διαπραγματεύσεων για συμφωνία μεταξύ της Ευρωπαϊκής Ένωσης και της Δημοκρατίας της Τυνησίας σχετικά με την ανταλλαγή δεδομένων προσωπικού χαρακτήρα μεταξύ του Οργανισμού της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και των αρχών της Τυνησίας που είναι αρμόδιες για την καταπολέμηση του σοβαρού εγκλήματος και της τρομοκρατίας

               ΠΑΡΑΡΤΗΜΑ

               Οδηγίες για τη διαπραγμάτευση συμφωνίας μεταξύ της Ευρωπαϊκής Ένωσης και της Τυνησίας σχετικά με την ανταλλαγή δεδομένων προσωπικού χαρακτήρα μεταξύ του Οργανισμού της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και των αρχών της Τυνησίας που είναι αρμόδιες για την καταπολέμηση του σοβαρού εγκλήματος και της τρομοκρατίας

               Κατά τις διαπραγματεύσεις η Επιτροπή θα πρέπει να αποσκοπεί στην επίτευξη των στόχων που εκτίθενται λεπτομερώς κατωτέρω.

               (1)Στόχος της συμφωνίας είναι να παρέχει τη νομική βάση για τη διαβίβαση δεδομένων προσωπικού χαρακτήρα μεταξύ της Ευρωπόλ και των αρμόδιων αρχών της Τυνησίας, αντίστοιχα, με σκοπό τη στήριξη και την ενίσχυση της δράσης των αρμόδιων αρχών της εν λόγω χώρας και των κρατών μελών, καθώς και της αμοιβαίας συνεργασίας τους για την πρόληψη και την καταπολέμηση των σοβαρών μορφών διεθνικού εγκλήματος και της τρομοκρατίας, εξασφαλίζοντας ταυτόχρονα τις κατάλληλες εγγυήσεις σε σχέση με την προστασία της ιδιωτικής ζωής, των δεδομένων προσωπικού χαρακτήρα και των θεμελιωδών δικαιωμάτων και ελευθεριών των φυσικών προσώπων.

               (2)Για να εξασφαλισθεί ο περιορισμός του σκοπού, η συνεργασία στο πλαίσιο της συμφωνίας αφορά μόνο εγκλήματα και συναφείς αξιόποινες πράξεις που εμπίπτουν στην αρμοδιότητα της Ευρωπόλ σύμφωνα με το άρθρο 3 του κανονισμού 2016/794 (από κοινού «αξιόποινες πράξεις»). Ειδικότερα, η συνεργασία θα πρέπει να αποσκοπεί στην καταπολέμηση της τρομοκρατίας και την πρόληψη της ριζοσπαστικοποίησης, την πάταξη του οργανωμένου εγκλήματος και ιδίως της παράνομης διακίνησης πυροβόλων όπλων, ναρκωτικών και μεταναστών, καθώς και στην καταπολέμηση του εγκλήματος στον κυβερνοχώρο.

               (3)Η συμφωνία προσδιορίζει σαφώς και επακριβώς τις απαραίτητες διασφαλίσεις και ελέγχους σε σχέση με την προστασία των δεδομένων προσωπικού χαρακτήρα, τα θεμελιώδη δικαιώματα και τις ελευθερίες των φυσικών προσώπων, ανεξαρτήτως ιθαγένειας και τόπου διαμονής, κατά την ανταλλαγή δεδομένων προσωπικού χαρακτήρα μεταξύ της Ευρωπόλ και των αρμόδιων αρχών της Τυνησίας.

               Ειδικότερα:

               α)Οι σκοποί της επεξεργασίας των δεδομένων προσωπικού χαρακτήρα από τα μέρη στο πλαίσιο της συμφωνίας καθορίζονται με σαφήνεια και ακρίβεια και δεν υπερβαίνουν σε μεμονωμένες περιπτώσεις ό,τι είναι αναγκαίο για την πρόληψη και την καταπολέμηση της τρομοκρατίας και των αξιόποινων πράξεων που αναφέρονται στη συμφωνία.

               β)Τα δεδομένα προσωπικού χαρακτήρα που διαβιβάζονται από την Ευρωπόλ σύμφωνα με την παρούσα συμφωνία υποβάλλονται σε θεμιτή επεξεργασία, σε νόμιμη βάση και μόνο για τους σκοπούς για τους οποίους αυτά έχουν διαβιβαστεί. Η συμφωνία προβλέπει για την Ευρωπόλ τη δυνατότητα να υποδεικνύει, κατά τον χρόνο της διαβίβασης δεδομένων, τυχόν περιορισμούς στην πρόσβαση ή τη χρήση, μεταξύ άλλων όσον αφορά τη διαβίβαση, τη διαγραφή ή την καταστροφή τους. Τα δεδομένα προσωπικού χαρακτήρα πρέπει να είναι κατάλληλα, συναφή και να περιορίζονται σε ό, τι είναι αναγκαίο ως προς τον συγκεκριμένο σκοπό. Τα εν λόγω δεδομένα είναι ακριβή και επικαιροποιημένα. Δεν πρέπει να διατηρούνται για μεγαλύτερο χρονικό διάστημα από ό, τι είναι αναγκαίο για τους σκοπούς για τους οποίους διαβιβάστηκαν.

               γ)Η διαβίβαση από την Ευρωπόλ δεδομένων προσωπικού χαρακτήρα που αποκαλύπτουν τη φυλετική ή εθνοτική καταγωγή, τα πολιτικά φρονήματα, τις θρησκευτικές ή φιλοσοφικές πεποιθήσεις, τη συμμετοχή σε συνδικαλιστική οργάνωση, καθώς και γενετικά δεδομένα και δεδομένα που αφορούν την υγεία και τη σεξουαλική ζωή προσώπου απαγορεύεται, εκτός εάν είναι απολύτως αναγκαία και αναλογική σε μεμονωμένες περιπτώσεις για την πρόληψη ή την καταπολέμηση αξιόποινων πράξεων, όπως αναφέρονται στη συμφωνία και με την επιφύλαξη των κατάλληλων διασφαλίσεων. Η συμφωνία θα πρέπει επίσης να περιέχει ειδικές διασφαλίσεις όσον αφορά τη μεταφορά δεδομένων προσωπικού χαρακτήρα των θυμάτων αξιόποινων πράξεων, μαρτύρων ή άλλων προσώπων που μπορούν να δώσουν πληροφορίες για αξιόποινες πράξεις, καθώς και ανηλίκων.

               δ)Η συμφωνία εξασφαλίζει εκτελεστά δικαιώματα για τα φυσικά πρόσωπα των οποίων τα δεδομένα προσωπικού χαρακτήρα υποβάλλονται σε επεξεργασία, θεσπίζοντας κανόνες σχετικά με το δικαίωμα πρόσβασης, διόρθωσης και διαγραφής, συμπεριλαμβανομένων των ειδικών λόγων που μπορούν να επιτρέψουν τυχόν περιορισμούς που είναι απαραίτητοι και αναλογικοί. Η συμφωνία εξασφαλίζει επίσης εκτελεστά δικαιώματα διοικητικής και δικαστικής προσφυγής για κάθε πρόσωπο τα δεδομένα του οποίου υφίστανται επεξεργασία στο πλαίσιο της συμφωνίας και διασφαλίζει αποτελεσματικά μέσα προσφυγής.

               ε)Η συμφωνία ορίζει τους κανόνες σχετικά με την αποθήκευση, την επανεξέταση, τη διόρθωση και τη διαγραφή δεδομένων προσωπικού χαρακτήρα και την τήρηση αρχείων για σκοπούς καταχώρισης και τεκμηρίωσης, καθώς και για πληροφορίες που τίθενται στη διάθεση των προσώπων. Θα πρέπει επίσης να προβλέπει διασφαλίσεις όσον αφορά την αυτοματοποιημένη επεξεργασία δεδομένων προσωπικού χαρακτήρα.

               στ)Η συμφωνία προσδιορίζει τα κριτήρια βάσει των οποίων αναφέρονται η αξιοπιστία της πηγής και η ακρίβεια των δεδομένων.

               ζ)Η συμφωνία περιλαμβάνει την υποχρέωση διασφάλισης της ασφάλειας των δεδομένων προσωπικού χαρακτήρα με τα κατάλληλα τεχνικά και οργανωτικά μέτρα, μεταξύ άλλων, επιτρέποντας μόνο σε εξουσιοδοτημένα πρόσωπα να έχουν πρόσβαση σε δεδομένα προσωπικού χαρακτήρα. Η συμφωνία περιλαμβάνει επίσης την υποχρέωση κοινοποίησης σε περίπτωση παραβίασης δεδομένων προσωπικού χαρακτήρα η οποία επηρεάζει δεδομένα που διαβιβάζονται στο πλαίσιο της συμφωνίας.

               η)Περαιτέρω διαβιβάσεις πληροφοριών από αρμόδιες αρχές της Τυνησίας σε άλλες αρχές στην Τυνησία επιτρέπονται μόνο για τους σκοπούς της συμφωνίας και πραγματοποιούνται υπό τις κατάλληλες προϋποθέσεις και διασφαλίσεις.

               θ)Οι ίδιες προϋποθέσεις που προβλέπονται στο στοιχείο η) εφαρμόζονται στις περαιτέρω διαβιβάσεις πληροφοριών από αρμόδιες αρχές της Τυνησίας σε αρχές τρίτης χώρας, με την πρόσθετη απαίτηση οι περαιτέρω αυτές διαβιβάσεις να επιτρέπονται μόνο προς τρίτες χώρες στις οποίες η Ευρωπόλ δικαιούται να διαβιβάζει δεδομένα προσωπικού χαρακτήρα βάσει του άρθρου 25 παράγραφος 1 του κανονισμού (ΕΕ) 2016/794.

               ι)Η συμφωνία εξασφαλίζει ένα σύστημα εποπτείας από μία ή περισσότερες ανεξάρτητες δημόσιες αρχές που είναι αρμόδιες για την προστασία των δεδομένων με ουσιαστικές εξουσίες έρευνας και παρέμβασης για την άσκηση εποπτείας επί των δημόσιων αρχών της Τυνησίας που χρησιμοποιούν δεδομένα προσωπικού χαρακτήρα/ανταλλαγής πληροφοριών, και την κίνηση νομικών διαδικασιών. Ειδικότερα, οι ανεξάρτητες αρχές έχουν εξουσία να εξετάζουν τις καταγγελίες προσώπων σχετικά με τη χρήση των προσωπικών τους δεδομένων. Οι δημόσιες αρχές που χρησιμοποιούν δεδομένα προσωπικού χαρακτήρα είναι υπόλογες για τη συμμόρφωση προς τους κανόνες προστασίας των δεδομένων προσωπικού χαρακτήρα δυνάμει της συμφωνίας.

               (4)Η συμφωνία προβλέπει αποτελεσματικό μηχανισμό διευθέτησης των διαφορών όσον αφορά την ερμηνεία και εφαρμογή της, προκειμένου να διασφαλίζεται ότι τα μέρη τηρούν τους από κοινού συμφωνηθέντες κανόνες.

               (5)Η συμφωνία περιλαμβάνει διάταξη για την έναρξη ισχύος και την εγκυρότητα και διάταξη σύμφωνα με την οποία ένα από τα μέρη δύναται να την καταγγείλει ή να την αναστείλει.

               (6)Η συμφωνία μπορεί να περιλαμβάνει ρήτρα για την εδαφική της εφαρμογή, εφόσον είναι αναγκαίο.

               (7)Η συμφωνία μπορεί να περιλαμβάνει διατάξεις σχετικά με την παρακολούθηση και την περιοδική αξιολόγηση της συμφωνίας.

               (8)Η συμφωνία είναι εξίσου αυθεντική στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα και περιλαμβάνει σχετική γλωσσική ρήτρα.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 19.3.2018
            COM(2018) 138 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εγκρίνεται η έναρξη διαπραγματεύσεων σχετικά με ένα Παγκόσμιο Σύμφωνο για το Περιβάλλον

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΣΥΣΤΑΣΗΣ

               Η ανάπτυξη ενός νέου μέσου διεθνούς περιβαλλοντικής νομοθεσίας, το οποίο έχει σκοπό να συμπληρώσει και να βελτιώσει τη συνοχή της διεθνούς περιβαλλοντικής νομοθεσίας, καθώς και να διευκολύνει την εφαρμογή των υφιστάμενων υποχρεώσεων δυνάμει του διεθνούς δικαίου για το περιβάλλον, δρομολογήθηκε από διεθνή ομάδα νομικών εμπειρογνωμόνων με την υποστήριξη της γαλλικής κυβέρνησης. Στις 24 Ιουνίου 2017 το σχέδιο κειμένου του «Παγκόσμιου Συμφώνου για το Περιβάλλον» (που στο εξής θα αναφέρεται ως «το Σύμφωνο») παρουσιάστηκε στο Πανεπιστήμιο της Σορβόννης στο Παρίσι. Ο Πρόεδρος της Γαλλικής Δημοκρατίας δεσμεύτηκε με την ευκαιρία αυτή να υποβάλει το σχέδιο Συμφώνου στη Γενική Συνέλευση των Ηνωμένων Εθνών και το σχέδιο αυτό παρουσιάστηκε στα Ηνωμένα Έθνη στις 19 Σεπτεμβρίου 2017, στο περιθώριο της υπουργικής εβδομάδας της 72ης συνόδου της Γενικής Συνέλευσης.

                  Οι κύριοι στόχοι του Συμφώνου, όπως παρατίθενται από τους εισηγητές του, είναι οι εξής:

               ·να συμπεριλάβει σε μια νομικά δεσμευτική συνθήκη τις θεμελιώδεις αρχές του δικαίου του περιβάλλοντος, που έχουν ήδη συμπεριληφθεί σε διεθνείς πολιτικές διακηρύξεις, έτσι ώστε να τις καταστήσει εκτελεστές ενώπιον των εσωτερικών δικαστηρίων·

               ·να καταστήσει διεθνείς τις κύριες διατάξεις των νομικά δεσμευτικών συμβάσεων που δεν είναι διεθνείς·

               ·να προσθέσει νέες αρχές, ενόψει των νέων προκλήσεων — το σχέδιο κειμένου που εκπονήθηκε από τους δικηγόρους περιλαμβάνει, για παράδειγμα, τις αρχές της μη υποβάθμισης και της ανθεκτικότητας, καθώς και το καθήκον της μέριμνας για το περιβάλλον.

                  [Να επικαιροποιηθεί μόλις το ψήφισμα θα έχει υποβληθεί επισήμως και/ή εγκριθεί] Μετά τη συνάντηση της 19ης Σεπτεμβρίου 2017 στη Νέα Υόρκη, μια ειδική ομάδα χωρών με επικεφαλής τη Γαλλία συνέταξε ένα διαδικαστικό ψήφισμα προς έγκριση από τη Γενική Συνέλευση. Το σχέδιο ψηφίσματος κατέστη ηλεκτρονικά διαθέσιμο για από κοινού προσυπογραφή στις 20 Δεκεμβρίου 2017 [και παρουσιάστηκε επίσημα στη Γενική Συνέλευση στις [να εισαχθεί η ημερομηνία] 2018]. Οι εισηγητές έχουν θέσει ως στόχο το ψήφισμα να έχει εγκριθεί έως τον Μάρτιο του 2018, ώστε οι επίσημες διαπραγματεύσεις σχετικά με το Σύμφωνο να μπορούν να ξεκινήσουν την άνοιξη του 2018.  Με το εν λόγω ψήφισμα, που εξακολουθεί να τελεί υπό άτυπη συζήτηση στη Νέα Υόρκη και δεν έχει ακόμη υποβληθεί επισήμως, η Γενική Συνέλευση θα:

               ·αποφασίσει να εκπονήσει ένα διεθνές μέσο, με την ονομασία «Παγκόσμιο Σύμφωνο για το Περιβάλλον», το οποίο θα έχει ως στόχο να συμπληρώσει και να βελτιώσει τη συνεκτικότητα της διεθνούς περιβαλλοντικής νομοθεσίας και να διευκολύνει την εφαρμογή των υφιστάμενων υποχρεώσεων βάσει του διεθνούς περιβαλλοντικού δικαίου·

               ·αποφασίσει να συγκροτήσει, πριν από τη διοργάνωση μιας διακυβερνητικής διάσκεψης, μια ανοικτή διακυβερνητική ομάδα εργασίας για να διαπραγματευτεί ένα Παγκόσμιο Σύμφωνο για το Περιβάλλον, η οποία θα συνεδριάζει στη Νέα Υόρκη από το 2018 έως κατά προτίμηση το 2020·

               ·ζητήσει από τον πρόεδρο της Γενικής Συνέλευσης τον διορισμό δύο συνδιαμεσολαβητών για να ηγηθούν των διαβουλεύσεων και των διαπραγματεύσεων της ομάδας εργασίας, στο πλαίσιο τακτικού συντονισμού και διαβούλευσης με όλα τα κράτη μέλη, τις περιφερειακές ομάδες και όλα τα σχετικά ενδιαφερόμενα μέρη·

               ·αποφασίσει ότι η πρώτη συνεδρίαση της ομάδας εργασίας θα εξετάσει θέματα που αφορούν την οργάνωση των εργασιών μεταξύ των μελών της ομάδας·

               ·ζητήσει από τον Γενικό Γραμματέα να μεριμνήσει για τη στήριξη που θα παρέχεται από το Πρόγραμμα των Ηνωμένων Εθνών για το Περιβάλλον (UNEP) για την εκτέλεση των εργασιών της, τις υπηρεσίες γραμματειακής υποστήριξης και την παροχή βασικών γενικών πληροφοριών και σχετικών εγγράφων·

               ·ζητήσει από το UNEP να παρέχει την αναγκαία συνδρομή για τη διεξαγωγή πολυμερών διαβουλεύσεων, προκειμένου να συγκεντρωθούν πληροφορίες σχετικά με τα κύρια στοιχεία του Παγκόσμιου Συμφώνου για το Περιβάλλον·

               ·συστήσει στην ανοικτή διακυβερνητική ομάδα εργασίας να ολοκληρώσει το έργο της το αργότερο έως το 2020.

                  Οι εισηγητές του Συμφώνου έχουν καταστήσει σαφές ότι, κατά τη διάρκεια της διαπραγματευτικής διαδικασίας, οι εργασίες που διενεργούν οι νομικοί εμπειρογνώμονες δεν θα πρέπει να θεωρούνται ως τελικό έγγραφο («έγγραφο-μηδέν»).

                  Η γαλλική αντιπροσωπία ενημέρωνε το Συμβούλιο της Ευρωπαϊκής Ένωσης και την Ευρωπαϊκή Επιτροπή σχετικά με την πρωτοβουλία αυτή στο πλαίσιο των συνεδριάσεων της Ομάδας «Θέματα Διεθνούς Περιβάλλοντος» (WPIEI-Global) από τον Σεπτέμβριο του 2017.

               2.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

                   Δεδομένου ότι μόνον οι γενικοί στόχοι της πρωτοβουλίας είναι γνωστοί και το υφιστάμενο σχέδιο κειμένου του Συμφώνου των νομικών εμπειρογνωμόνων δεν έχει επίσημο χαρακτήρα, κατά την παρούσα χρονική στιγμή, οι διαβουλεύσεις σχετικά με την πρωτοβουλία θα έχουν ελάχιστη αξία. Στις 15 Φεβρουαρίου 2018 δημοσιεύθηκε χάρτης πορείας για να εξηγήσει στα ενδιαφερόμενα μέρη τον λόγο για τον οποίο καταρτιζόταν η παρούσα σύσταση για απόφαση του Συμβουλίου και τον στόχο που επεδίωκε να επιτύχει. Τα ενδιαφερόμενα μέρη είχαν την ευκαιρία να υποβάλουν σχόλια για μια περίοδο 4 εβδομάδων μετά τη δημοσίευση του χάρτη πορείας. Οι πολίτες και τα ενδιαφερόμενα μέρη θα κληθούν να εκφέρουν γνώμη μετά την επίσημη δρομολόγηση της διαδικασίας από τη Γενική Συνέλευση. Θα χρησιμοποιηθούν όλα τα κατάλληλα μέσα διαβούλευσης, μόλις το νέο διεθνές μέσο αρχίσει να διαμορφώνεται στο πλαίσιο της ομάδας εργασίας του ΟΗΕ. Μεταξύ των ενδιαφερόμενων μερών συγκαταλέγονται οι εκπρόσωποι των κυβερνήσεων των κρατών μελών, των μη κυβερνητικών οργανώσεων, των πολιτών της ΕΕ και του ευρέος κοινού και, ενδεχομένως, άλλων ενδιαφερόμενων μερών ανάλογα με τις εξελίξεις της διαπραγματευτικής διαδικασίας.

                  Ομοίως, δεν εκπονήθηκε εκτίμηση επιπτώσεων, δεδομένου ότι το ακριβές πεδίο εφαρμογής και το περιεχόμενο των διαπραγματεύσεων μένουν ακόμα να προσδιοριστούν. Ο σκοπός της συμμετοχής της ΕΕ στις διαπραγματεύσεις είναι η μεγιστοποίηση της ευθυγράμμισης του διεθνούς μέσου με τη σχετική νομοθεσία της ΕΕ και το λοιπό διεθνές δίκαιο.

               3.ΝΟΜΙΚΑ ΣΤΟΙΧΕΙΑ ΤΗΣ ΣΥΣΤΑΣΗΣ

                  Ο στόχος της παρούσας σύστασης είναι να ληφθεί η εξουσιοδότηση από το Συμβούλιο, ώστε η Επιτροπή να διαπραγματευθεί το μελλοντικό Παγκόσμιο Σύμφωνο εξ ονόματος της ΕΕ. Η νομική βάση, προκειμένου το Συμβούλιο να επιτρέψει την έναρξη διαπραγματεύσεων, είναι το άρθρο 218 παράγραφοι 3 και 4 της ΣΛΕΕ.

               Το αντικείμενο του Συμφώνου εμπίπτει σε μεγάλο βαθμό στο πλαίσιο των πολιτικών και των αρμοδιοτήτων της ΕΕ, ιδίως στον τομέα της προστασίας του περιβάλλοντος (άρθρο 192 παράγραφος 1) και, με βάση το δίκαιο της ΕΕ, οι διαπραγματεύσεις δεν θα μπορούσαν να διεξαχθούν χωρίς τη συμμετοχή της ΕΕ.

               Οι κανόνες του διεθνούς δικαίου και του δικαίου της ΕΕ για την προστασία του περιβάλλοντος πρέπει να παραμείνουν συνεκτικοί και, ως εκ τούτου, υφίσταται ανάγκη ανάληψης δράσης κατά την έννοια του άρθρου 216 παράγραφος 1 της ΣΛΕΕ, ώστε να προστατεύεται η ακεραιότητα του ενωσιακού δικαίου.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εγκρίνεται η έναρξη διαπραγματεύσεων σχετικά με ένα Παγκόσμιο Σύμφωνο για το Περιβάλλον

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφοι  3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η Ένωση είναι συμβαλλόμενο μέρος σε πολλές πολυμερείς περιβαλλοντικές συμφωνίες και συμβάλλει στην αποτελεσματική εφαρμογή τους μέσω των εσωτερικών και των εξωτερικών πολιτικών και νομοθεσίας της.

               (2)Στις [έχει προγραματιστεί για τον Μάρτιο του 2018 — να συμπληρωθεί η ημερομηνία] η Γενική Συνέλευση των Ηνωμένων Εθνών ενέκρινε το ψήφισμα σχετικά με την «Ανάπτυξη ενός Παγκόσμιου Συμφώνου για το Περιβάλλον για να ενισχυθεί η εφαρμογή της διεθνούς περιβαλλοντικής νομοθεσίας» [έλεγχος τελικού τίτλου, προστίθεται παραπομπή], με το οποίο συγκροτείται μια ανοικτή [διακυβερνητική] ομάδα εργασίας για να διαπραγματευθεί ένα Παγκόσμιο Σύμφωνο για το Περιβάλλον» [«το Σύμφωνο»] και αποφασίζεται ότι η ανοικτή [διακυβερνητική] ομάδα εργασίας πρόκειται να αρχίσει να συνεδριάζει από το 2018.

               (3)Το άρθρο 191 της Συνθήκης καθορίζει τις αρμοδιότητες της Ένωσης στον τομέα του περιβάλλοντος. Για να προστατευτεί η ακεραιότητα του ενωσιακού δικαίου και να εξασφαλιστεί ότι οι κανόνες του διεθνούς δικαίου και του δικαίου της Ένωσης για την προστασία του περιβάλλοντος θα παραμείνουν συνεκτικοί, είναι αναγκαίο η Ένωση να συμμετέχει στις διαπραγματεύσεις σχετικά με το Σύμφωνο.

               (4)Συνεπώς, η Επιτροπή θα πρέπει να εξουσιοδοτηθεί να αρχίσει διαπραγματεύσεις εξ ονόματος της Ένωσης,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να διαπραγματευθεί, εξ ονόματος της Ένωσης, ένα Παγκόσμιο Σύμφωνο για το Περιβάλλον.

               Άρθρο 2

               Οι οδηγίες διαπραγμάτευσης παρατίθενται στο παράρτημα.

               Άρθρο 3

               Οι διαπραγματεύσεις διεξάγονται σε διαβούλευση με την [η ονομασία της ειδικής επιτροπής εισάγεται από το Συμβούλιο].

               Άρθρο 4

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,19.3.2018
            COM(2018) 138 final
            ΠΑΡΑΡΤΗΜΑ
            της
            σύστασης για ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εγκρίνεται η έναρξη διαπραγματεύσεων σχετικά με ένα Παγκόσμιο Σύμφωνο για το Περιβάλλον

               ΠΑΡΑΡΤΗΜΑ

               Στο πλαίσιο των διαπραγματεύσεων για ένα Παγκόσμιο Σύμφωνο για το Περιβάλλον («το Σύμφωνο»), η Επιτροπή επιδιώκει να εξασφαλίσει ότι:

               -
                     το Σύμφωνο αντιπροσωπεύει σημαντική προστιθέμενη αξία και διευκολύνει την εφαρμογή του ισχύοντος συνόλου του διεθνούς περιβαλλοντικού δικαίου·

               -
                     οι διατάξεις του Συμφώνου είναι σύμφωνες με τη σχετική νομοθεσία της Ένωσης, καθώς και με τις σχετικές πολυμερείς συμφωνίες στις οποίες η Ένωση είναι συμβαλλόμενο μέρος·

               -
                     οι μέθοδοι εργασίας της ανοικτής [διακυβερνητικής] ομάδας εργασίας δίνουν τη δυνατότητα στην Ένωση να συμμετάσχει στις διαβουλεύσεις της·

               -
                     το Σύμφωνο περιλαμβάνει κατάλληλες διατάξεις οι οποίες επιτρέπουν στην Ένωση να καταστεί συμβαλλόμενο μέρος σε αυτή και να συμμετέχει πλήρως σε τυχόν μηχανισμούς που θα δημιουργηθούν για την εφαρμογή της.

               Η Επιτροπή εξασφαλίζει ότι οι διαπραγματεύσεις διεξάγονται σε διαβούλευση με την [η ονομασία της ειδικής επιτροπής εισάγεται από το Συμβούλιο]. Η Επιτροπή υποβάλλει τακτικά στο Συμβούλιο εκθέσεις σχετικά με την έκβαση των διαπραγματεύσεων.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 21.3.2018
            COM(2018) 151 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εξουσιοδοτείται η Επιτροπή να αρχίσει διαπραγματεύσεις, εξ ονόματος της Ευρωπαϊκής Ένωσης, για την τροποποίηση της συμφωνίας αλιευτικής σύμπραξης καθώς και για τη σύναψη πρωτοκόλλου με το Βασίλειο του Μαρόκου

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Η Επιτροπή προτείνει τη διαπραγμάτευση τροποποίησης της συμφωνίας αλιευτικής σύμπραξης (ΣΑΣ) μεταξύ των Ευρωπαϊκών Κοινοτήτων και του Βασιλείου του Μαρόκου και τη σύναψη Πρωτοκόλλου εφαρμογής της ως άνω συμφωνίας που να ανταποκρίνεται στις ανάγκες του ενωσιακού στόλου και να εναρμονίζεται με τον κανονισμό (ΕΕ) αριθ. 1380/2013 σχετικά με την Κοινή Αλιευτική Πολιτική και τα συμπεράσματα του Συμβουλίου της 19ης Μαρτίου 2012, σχετικά με την ανακοίνωση της Επιτροπής για την εξωτερική διάσταση της Κοινής Αλιευτικής Πολιτικής.

               Η παρούσα πρόταση υποβάλλεται μετά την απόφαση του Δικαστηρίου της Ευρωπαϊκής Ένωσης, της 27ης Φεβρουαρίου 2018, στην υπόθεση C-266/16 (Western Sahara Campaign UK) με την οποία το Δικαστήριο κρίνει ότι τα ύδατα που γειτνιάζουν με το έδαφος της Δυτικής Σαχάρας δεν αποτελούν μέρος της ζώνης αλιείας που προβλέπεται στην αλιευτική συμφωνία.

               •Συνοχή με τις ισχύουσες διατάξεις στον τομέα πολιτικής

               Η ΣΑΣ που ισχύει σήμερα μεταξύ της Ευρωπαϊκής Ένωσης και του Βασιλείου του Μαρόκου τέθηκε σε ισχύ στις 28 Φεβρουαρίου 2007
                  1
               . Η συμφωνία αυτή εφαρμόστηκε με δύο διαδοχικά πρωτόκολλα τα οποία παρείχαν τη δυνατότητα στα ενωσιακά σκάφη που αλιεύουν πελαγικά και βενθοπελαγικά είδη να έχουν πρόσβαση στην αλιευτική ζώνη του Μαρόκου έως τις 14 Δεκεμβρίου 2011, ημερομηνία λήξης ισχύος του δεύτερου πρωτοκόλλου εφαρμογής, λόγω μη συναίνεσης του Κοινοβουλίου όσον αφορά τη σύναψή του. Το Ευρωπαϊκό Κοινοβούλιο έθεσε υπό αμφισβήτηση τη βιωσιμότητα, τη βέλτιστη σχέση κόστους-ωφέλειας και τη διεθνή νομιμότητα της προτεινόμενης πράξης. Ένα τρίτο πρωτόκολλο, στο οποίο ελήφθησαν υπόψη οι ανησυχίες του Ευρωπαϊκού Κοινοβουλίου, συνήφθη το 2014
                  2
                και θα λήξει στις 14 Ιουλίου 2018.

               Συνολικά, η ΣΑΣ με το Μαρόκο επιτρέπει σε σκάφη 11 κρατών μελών να επιχειρούν σε έξι διαφορετικές κατηγορίες αλιείας που καλύπτουν μικρά πελαγικά είδη, βενθοπελαγικά και άκρως μεταναστευτικά είδη. Η μαροκινή αλιευτική ζώνη αντιπροσωπεύει το βόρειο όριο της περιοχής κατανομής του μικρού πελαγικού αποθέματος «C»
                  3
               , η οποία εκτείνεται σε ύδατα της Μαυριτανίας, της Σενεγάλης και της Γουινέας Μπισσάου, το σύνολο των οποίων περιλαμβάνεται στο δίκτυο διμερών συμφωνιών σύμπραξης βιώσιμης αλιείας (ΣΣΒΑ).

               Οι ΣΣΒΑ συμβάλλουν στη διεθνή προώθηση των στόχων της ΚΑΠ, διασφαλίζοντας ότι οι αλιευτικές δραστηριότητες της Ένωσης εκτός των υδάτων της βασίζονται στις ίδιες αρχές και τα ίδια πρότυπα που ισχύουν βάσει του ενωσιακού δικαίου. Επιπλέον, οι ΣΣΒΑ ενισχύουν τη θέση της Ευρωπαϊκής Ένωσης στις διεθνείς και περιφερειακές αλιευτικές οργανώσεις, ιδίως στη Διεθνή Επιτροπή για τη Διατήρηση των Θυννοειδών του Ατλαντικού (ICCAT). Τέλος, οι ΣΣΒΑ βασίζονται στις βέλτιστες διαθέσιμες επιστημονικές γνωμοδοτήσεις και συμβάλλουν στη βελτίωση της συμμόρφωσης προς τα διεθνή μέτρα, καθώς και στην καταπολέμηση της παράνομης, λαθραίας και άναρχης (ΠΛΑ) αλιείας.

               Ιδιαίτερη προσοχή θα δοθεί στην εκτέλεση και υλοποίηση της χρηματικής αντιπαροχής που χορηγείται στο Μαρόκο για τη στήριξη της βιώσιμης διαχείρισης της αλιείας, ιδίως υπό το πρίσμα των συστάσεων που διατυπώνονται στην ειδική έκθεση του Ευρωπαϊκού Ελεγκτικού Συνεδρίου αριθ. 11 του 2015 σχετικά με τις συμφωνίες σύμπραξης βιώσιμης αλιείας.

               •Συνοχή με άλλες πολιτικές της Ένωσης

               Η διαπραγμάτευση ΣΣΒΑ και πρωτοκόλλου με το Βασίλειο του Μαρόκου συνάδει με την εξωτερική δράση της ΕΕ έναντι των γειτονικών της χωρών και είναι σύμφωνη με τους στόχους της Ένωσης σχετικά με την τήρηση των δημοκρατικών αρχών και των ανθρωπίνων δικαιωμάτων.

               Σύμφωνα με την προαναφερθείσα απόφαση του Δικαστηρίου της Ευρωπαϊκής Ένωσης, είναι αναγκαίο να αποσαφηνιστεί το γεωγραφικό εύρος εφαρμογής της συμφωνίας.

               Η θέση της ΕΕ είναι ότι, οι διμερείς συμφωνίες με το Μαρόκο είναι δυνατόν να επεκταθούν στη Δυτική Σαχάρα, υπό ορισμένες προϋποθέσεις.  Ωστόσο, είναι σαφές ότι οποιαδήποτε ρύθμιση θα είναι προσωρινή και θα ισχύει μόνο για όσο διάστημα εξακολουθεί να εκκρεμεί η επίλυση της σύγκρουσης στο πλαίσιο των Ηνωμένων Εθνών και σύμφωνα με τις σχετικές αποφάσεις του Συμβουλίου Ασφαλείας των Ηνωμένων Εθνών.

               Οι διαπραγματεύσεις θα διεξαχθούν καθ’όλη τη διάρκεια της διαδικασίας σε διαβούλευση με όλες τις ενδιαφερόμενες υπηρεσίες της Επιτροπής, με την ΕΥΕΔ και με την υποστήριξη της αρμόδιας αντιπροσωπείας της ΕΕ.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Νομική βάση της απόφασης αποτελεί το άρθρο 218 της Συνθήκης για τη λειτουργία της Ευρωπαϊκής Ένωσης (ΣΛΕΕ), στο πέμπτο μέρος σχετικά με την εξωτερική δράση της Ένωσης, τίτλος V σχετικά με τις διεθνείς συμφωνίες, το οποίο καθορίζει τη διαδικασία για τη διαπραγμάτευση και τη σύναψη συμφωνιών μεταξύ της ΕΕ και τρίτων χωρών.

               •Επικουρικότητα (σε περίπτωση μη αποκλειστικής αρμοδιότητας)

               Άνευ αντικειμένου, αποκλειστική αρμοδιότητα.

               •Αναλογικότητα

               Η απόφαση είναι ανάλογη προς τον επιδιωκόμενο στόχο.

               •Επιλογή της νομικής πράξης

               Το μέσο προβλέπεται στο άρθρο 218 παράγραφοι 3 και 4 της ΣΛΕΕ.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΤΩΝ ΕΠΙΠΤΩΣΕΩΝ

               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

               Η Επιτροπή διενήργησε το 2017 εκ των υστέρων/εκ των προτέρων αξιολόγηση της σκοπιμότητας ανανέωσης του πρωτοκόλλου αλιείας με το Βασίλειο του Μαρόκου. Τα συμπεράσματα της αξιολόγησης παρατίθενται σε χωριστό έγγραφο εργασίας των υπηρεσιών της Επιτροπής
                  4
               .

               Η έκθεση αξιολόγησης κατέληξε στο συμπέρασμα ότι υπάρχει σταθερό ενδιαφέρον του ενωσιακού στόλου για τη συνέχιση της αλιείας στο Μαρόκο. Η ανανέωση του πρωτοκόλλου θα συμβάλει επίσης στην ενίσχυση της παρακολούθησης, του ελέγχου και της εποπτείας, καθώς  και στη βελτίωση της διαχείρισης της αλιείας στην περιοχή. Από την αξιολόγηση καταδεικνύεται ότι η ανανέωση του πρωτοκόλλου θα ήταν επίσης επωφελής για το Μαρόκο λόγω του ύψους της χρηματικής αντιπαροχής που καταβάλλεται στο πλαίσιο του πρωτοκόλλου ως συμβολή στη στρατηγική «Halieutis» του Μαρόκου για την ανάπτυξη του τομέα της αλιείας. Το Μαρόκο εξέφρασε ενδιαφέρον για την έναρξη διαπραγματεύσεων με την ΕΕ σχετικά με την ανανέωση του πρωτοκόλλου.

               •Διαβουλεύσεις με τα ενδιαφερόμενα μέρη

               Διεξήχθησαν διαβουλεύσεις με τα ενδιαφερόμενα μέρη, συμπεριλαμβανομένων εκπροσώπων του κλάδου και οργανώσεων της κοινωνίας των πολιτών, ως μέρος της διαδικασίας αξιολόγησης, ιδίως στο πλαίσιο του γνωμοδοτικού συμβουλίου για την υπερπόντια αλιεία.

               •Συλλογή και χρήση εμπειρογνωσίας

               Άνευ αντικειμένου

               •Εκτίμηση των επιπτώσεων

               Άνευ αντικειμένου

               •Καταλληλότητα και απλούστευση του κανονιστικού πλαισίου

               Άνευ αντικειμένου

               •Θεμελιώδη δικαιώματα

               Οι οδηγίες διαπραγμάτευσης που προτείνονται ως παράρτημα της απόφασης συνιστούν να δοθεί εξουσιοδότηση για την  έναρξη διαπραγματεύσεων καθώς και ρήτρα σχετικά με τις δημοκρατικές αρχές και τα ανθρώπινα δικαιώματα η οποία, σε περίπτωση παραβίασης, μπορεί να έχει ως συνέπεια την αναστολή της συμφωνίας και του πρωτοκόλλου.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Οι δημοσιονομικές επιπτώσεις που συνδέονται με το νέο πρωτόκολλο περιλαμβάνουν την καταβολή χρηματικής αντιπαροχής στο Βασίλειο του Μαρόκου. Οι συναφείς χορηγήσεις του προϋπολογισμού ως προς τις πιστώσεις ανάληψης υποχρεώσεων και πληρωμών πρέπει να συμπεριλαμβάνονται κάθε έτος στο κονδύλιο του προϋπολογισμού που αφορά τις συμφωνίες σύμπραξης βιώσιμης αλιείας (11 03 01) καθώς και να είναι συμβατές με τον δημοσιονομικό προγραμματισμό του πολυετούς δημοσιονομικού πλαισίου για την περίοδο 2014-2020. Τα ετήσια ποσά για τις αναλήψεις υποχρεώσεων και τις πληρωμές καθορίζονται στην ετήσια διαδικασία του προϋπολογισμού, συμπεριλαμβανομένης της γραμμής του αποθεματικού για τα πρωτόκολλα που δεν έχουν τεθεί σε ισχύ στις αρχές του έτους
                  5
               .

               Οι διαπραγματεύσεις αναμένεται να έχουν ολοκληρωθεί πριν από τη λήξη του ισχύοντος πρωτοκόλλου, ήτοι έως τις 14 Ιουλίου 2018.

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

               Οι διαπραγματεύσεις αναμένεται να αρχίσουν κατά το πρώτο τρίμηνο του 2018.

               •Αναλυτική επεξήγηση των επιμέρους διατάξεων της πρότασης

               Η Επιτροπή συνιστά:

               - Το Συμβούλιο θα πρέπει να εξουσιοδοτήσει την Επιτροπή να αρχίσει και να διεξαγάγει διαπραγματεύσεις για την τροποποίηση της συμφωνίας αλιευτικής σύμπραξης με το Βασίλειο του Μαρόκου και τη σύναψη πρωτοκόλλου·

               - να οριστεί η Επιτροπή ως διαπραγματευτής της ΕΕ επί του θέματος αυτού·

               - να διεξαχθούν οι εν λόγω διαπραγματεύσεις από την Επιτροπή σε συνεννόηση με την ειδική επιτροπή, σύμφωνα με τις διατάξεις της Συνθήκης για τη λειτουργία της Ευρωπαϊκής Ένωσης·

               - να εγκρίνει το Συμβούλιο τις οδηγίες διαπραγμάτευσης που προσαρτώνται στην παρούσα σύσταση.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εξουσιοδοτείται η Επιτροπή να αρχίσει διαπραγματεύσεις, εξ ονόματος της Ευρωπαϊκής Ένωσης, για την τροποποίηση της συμφωνίας αλιευτικής σύμπραξης καθώς και για τη σύναψη πρωτοκόλλου με το Βασίλειο του Μαρόκου

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφοι 3 και 4,

               Έχοντας υπόψη τη σύσταση της Επιτροπής,

               Εκτιμώντας ότι θα πρέπει να αρχίσουν διαπραγματεύσεις με το Βασίλειο του Μαρόκου, με σκοπό την τροποποίηση της συμφωνίας αλιευτικής σύμπραξης μεταξύ της Ευρωπαϊκής Κοινότητας και του Βασιλείου του Μαρόκου
                  6
                και τη σύναψη πρωτοκόλλου για την εφαρμογή της παρούσας συμφωνίας,

               Εκτιμώντας ότι είναι σημαντικό να μη διαταραχθεί η αλιευτική σύμπραξη που έχει αναπτυχθεί με την πάροδο των ετών μεταξύ της Ευρωπαϊκής Ένωσης και του Βασιλείου του Μαρόκου, διασφαλίζοντας παράλληλα ότι υπάρχουν κατάλληλες εγγυήσεις για την προστασία των ανθρωπίνων δικαιωμάτων και τη βιώσιμη ανάπτυξη των οικείων εδαφών,

               Εκτιμώντας ότι η Ένωση υποστηρίζει τις προσπάθειες των Ηνωμένων Εθνών για την εξεύρεση αμοιβαία αποδεκτής πολιτικής λύσης, η οποία θα προβλέπει την αυτοδιάθεση του λαού της Δυτικής Σαχάρας σύμφωνα με τις αρχές και τους σκοπούς του Χάρτη των Ηνωμένων Εθνών,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               1.Η Επιτροπή εξουσιοδοτείται να αρχίσει διαπραγματεύσεις με το Βασίλειο του Μαρόκου με σκοπό την τροποποίηση της συμφωνίας αλιευτικής σύμπραξης μεταξύ της Ευρωπαϊκής Κοινότητας και του Βασιλείου του Μαρόκου και τη σύναψη πρωτοκόλλου για την εφαρμογή της εν λόγω συμφωνίας.

               2.Η Επιτροπή είναι επικεφαλής της διαπραγματευτικής ομάδας, η οποία θα περιλαμβάνει επίσης την Ύπατη Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας.

                Άρθρο 2

               Οι εν λόγω διαπραγματεύσεις διεξάγονται σε διαβούλευση με την ομάδα «Εξωτερική αλιευτική πολιτική» του Συμβουλίου και σύμφωνα με τις διαπραγματευτικές οδηγίες του Συμβουλίου που παρατίθενται στο παράρτημα της παρούσας απόφασης.

               Άρθρο 3

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 78 της 17.3.2007, σ. 31

                     (2)

                        ΕΕ L 349 της 21.12.2013, σ. 1

                     (3)

                        Σύμφωνα με τη χρησιμοποιούμενη επιστημονική ταξινόμηση.

                     (4)

                        Evaluation rétrospective et prospective du Protocole à l'accord de partenariat dans le domaine de la pêche durable entre l'Union européenne et le Royaume du Maroc. Τελική έκθεση, Σεπτέμβριος 2017 (F&S, Poseidon and Megapesca).

                     (5)

                        Κεφάλαιο 40 (γραμμή αποθεματικού 40 02 41) σύμφωνα με τη διοργανική συμφωνία για το ΠΔΠ (2013/C 373/01).

                     (6)

                        ΕΕ L 141 της 29.5.2006, σ. 4.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,21.3.2018
            COM(2018) 151 final
            ΠΑΡΑΡΤΗΜΑ
            στη
            Σύσταση
            για απόφαση του Συμβουλίου με την οποία εξουσιοδοτείται η Επιτροπή να αρχίσει διαπραγματεύσεις, εξ ονόματος της Ευρωπαϊκής Ένωσης, για την τροποποίηση της συμφωνίας αλιευτικής σύμπραξης καθώς και για τη σύναψη πρωτοκόλλου με το Βασίλειο του Μαρόκου

               ΠΑΡΑΡΤΗΜΑ

               Οδηγίες διαπραγμάτευσης

               Σκοπός των διαπραγματεύσεων είναι η τροποποίηση της συμφωνίας αλιευτικής σύμπραξης μεταξύ των Ευρωπαϊκών Κοινοτήτων και του Βασιλείου του Μαρόκου και η σύναψη πρωτοκόλλου στην εν λόγω συμφωνία σύμφωνα με τον κανονισμό (ΕΕ) αριθ. 1380/2013 σχετικά με την Κοινή Αλιευτική Πολιτική και τα συμπεράσματα του Συμβουλίου, της 19ης Μαρτίου 2012, σχετικά με την ανακοίνωση της Επιτροπής, της 13ης Ιουλίου 2011, για την εξωτερική διάσταση της κοινής αλιευτικής πολιτικής.

               Για την προώθηση της βιώσιμης και υπεύθυνης αλιείας, καθώς και για τη συμβολή στην αυστηρή τήρηση του διεθνούς δικαίου, με ταυτόχρονη εξασφάλιση αμοιβαίων οφελών για την ΕΕ και το Μαρόκο μέσω του νέου πρωτοκόλλου, οι διαπραγματεύσεις της Επιτροπής επιδιώκουν τα ακόλουθα:

               ·Να προβλεφθεί η διασφάλιση της πρόσβασης στα ύδατα τα οποία καλύπτονται από την υφιστάμενη συμφωνία και το πρωτόκολλο αυτής καθώς και στα ύδατα που γειτνιάζουν με τα μη αυτοδιοικούμενα εδάφη της Δυτικής Σαχάρας και της χορήγησης των αναγκαίων αδειών αλιείας στα εν λόγω ύδατα για τα σκάφη της ΕΕ που αλιεύουν μικρά πελαγικά, βενθοπελαγικά και άκρως μεταναστευτικά είδη, έτσι ώστε να διατηρηθεί, μεταξύ άλλων, το δίκτυο συμφωνιών σύμπραξης βιώσιμης αλιείας που είναι στη διάθεση των φορέων εκμετάλλευσης σκαφών στην ΕΕ·

               ·να παρασχεθεί στήριξη στις προσπάθειες του Γενικού Γραμματέα των Ηνωμένων Εθνών για την εξεύρεση αμοιβαία αποδεκτής πολιτικής λύσης, η οποία θα προβλέπει την αυτοδιάθεση του λαού της Δυτικής Σαχάρας σύμφωνα με τις αρχές και τους σκοπούς του Χάρτη των Ηνωμένων Εθνών·

               ·να συνεκτιμηθούν οι βέλτιστες διαθέσιμες επιστημονικές γνωμοδοτήσεις και τα συναφή σχέδια διαχείρισης που έχουν εγκριθεί από τις αρμόδιες περιφερειακές οργανώσεις διαχείρισης της αλιείας (ΠΟΔΑ), για τη διασφάλιση της περιβαλλοντικής βιωσιμότητας των αλιευτικών δραστηριοτήτων και την προώθηση της διακυβέρνησης των ωκεανών σε διεθνές επίπεδο. Οι αλιευτικές δραστηριότητες πρέπει να αφορούν αποκλειστικά τους διαθέσιμους πόρους, λαμβάνοντας υπόψη την αλιευτική ικανότητα του τοπικού στόλου, δίνοντας παράλληλα μιδιαίτερη προσοχή στην αλληλοεπικαλυπτόμενη ή άκρως μεταναστευτική φύση των σχετικών αποθεμάτων·

               ·να εξασφαλιστεί κατάλληλο μερίδιο των πλεοναζόντων  αλιευτικών πόρων, που να ανταποκρίνεται πλήρως στα συμφέροντα των στόλων της ΕΕ, όταν για τα αποθέματα αυτά ενδιαφέρονται και άλλοι αλλοδαποί στόλοι, καθώς και η εφαρμογή των ίδιων τεχνικών όρων για όλους τους αλλοδαπούς στόλους·

               ·να διασφαλιστεί ότι η πρόσβαση στην αλιεία βασίζεται στη δραστηριότητα του στόλου της ΕΕ στην περιοχή, σύμφωνα με τις πλέον επικαιροποιημένες και βέλτιστες διαθέσιμες επιστημονικές εκτιμήσεις·

               ·να καθιερωθεί διάλογος για την ενίσχυση της τομεακής πολιτικής ώστε να ενθαρρυνθεί η εφαρμογή υπεύθυνης αλιευτικής πολιτικής, σύμφωνης με τους αναπτυξιακούς στόχους της χώρας, ιδίως όσον αφορά τη διακυβέρνηση στον τομέα της αλιείας, καθώς και την καταπολέμηση της παράνομης, λαθραίας και άναρχης αλιείας, τον έλεγχο, την παρακολούθηση και την επιτήρηση των αλιευτικών δραστηριοτήτων και την παροχή επιστημονικών συμβουλών, καθώς και για την ενίσχυση της δημιουργίας θέσεων εργασίας που συμβάλλει, μεταξύ άλλων, στην αντιμετώπιση των αιτίων της μετανάστευσης·

               ·να προστεθεί ρήτρα σχετικά με τις συνέπειες των παραβιάσεων των ανθρωπίνων δικαιωμάτων και των δημοκρατικών αρχών·

               ·να προστεθεί ρήτρα για την προτιμησιακή πρόσβαση του ενωσιακού στόλου στους διαθέσιμους πλεονάζοντες πόρους και για την εφαρμογή των ίδιων τεχνικών όρων για όλους τους αλλοδαπούς στόλους·

               ·να συμπεριληφθούν κατάλληλοι μηχανισμοί ώστε να διασφαλιστεί ότι η Επιτροπή είναι επαρκώς ενημερωμένη και συμμετέχει στη γεωγραφική και κοινωνική κατανομή των κοινωνικοοικονομικών οφελών βάσει της συμφωνίας και του πρωτοκόλλου, προκειμένου η Επιτροπή να είναι σε θέση να εξασφαλίσει ότι αμφότερα αποβαίνουν προς όφελος του οικείου πληθυσμού·

               ·να συμπεριληφθεί ρήτρα επανεξέτασης η οποία θα επιτρέπει την εξεύρεση αμοιβαία αποδεκτής πολιτικής λύσης, που θα προβλέπει την αυτοδιάθεση του λαού της Δυτικής Σαχάρας σύμφωνα με τις αρχές και τους σκοπούς του Χάρτη των Ηνωμένων Εθνών,

               Επιπλέον:

               ·Η Επιτροπή αξιολογεί, κατά τη στιγμή της υπογραφής, τις ενδεχόμενες επιπτώσεις της συμφωνίας σύμπραξης βιώσιμης αλιείας και του πρωτοκόλλου της για τη βιώσιμη ανάπτυξη, ιδίως όσον αφορά τα οφέλη για τους ενδιαφερομένους και την εκμετάλλευση των φυσικών πόρων στα οικεία εδάφη·

               ·Η Επιτροπή θα πρέπει να εξασφαλίσει ότι, κατά τον χρόνο της πρότασής της για υπογραφή και σύναψη του πρωτοκόλλου, θα έχει δοθεί στους ενδιαφερομένους η δυνατότητα συμμετοχής

               ·Προκειμένου να αποφευχθεί η διακοπή των αλιευτικών δραστηριοτήτων, το νέο πρωτόκολλο θα πρέπει να περιλαμβάνει ρήτρα προσωρινής εφαρμογής.

               Ειδικότερα, το πρωτόκολλο θα πρέπει να καθορίζει:

               ·τις αλιευτικές δυνατότητες, ανά κατηγορία, που θα χορηγηθούν στα σκάφη της Ευρωπαϊκής Ένωσης,

               ·τη χρηματική αντιπαροχή και τους όρους καταβολής της, και

               ·τους μηχανισμούς για την αποτελεσματική εφαρμογή της τομεακής στήριξης και για την τακτική παρακολούθησή της.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.5.2018
            COM(2018) 403 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων της Τσεχικής Δημοκρατίας για το 2018και τη διατύπωση γνώμης του Συμβουλίου σχετικά με το πρόγραμμα σύγκλισης της Τσεχικής Δημοκρατίας για το 2018

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων της Τσεχικής Δημοκρατίας για το 2018

                  και τη διατύπωση γνώμης του Συμβουλίου σχετικά με το πρόγραμμα σύγκλισης της Τσεχικής Δημοκρατίας για το 2018

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών
                  1
               , και ιδίως το άρθρο 9 παράγραφος 2,

               Έχοντας υπόψη τη σύσταση της Ευρωπαϊκής Επιτροπής
                  2
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  3
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 22 Νοεμβρίου 2017, η Επιτροπή ενέκρινε την ετήσια επισκόπηση της ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2018 σχετικά με τον συντονισμό των οικονομικών πολιτικών. Λήφθηκε δεόντως υπόψη ο ευρωπαϊκός πυλώνας κοινωνικών δικαιωμάτων που διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Οι προτεραιότητες της ετήσιας επισκόπησης της ανάπτυξης εγκρίθηκαν από το Ευρωπαϊκό Συμβούλιο στις 22 Μαρτίου 2018. Στις 22 Νοεμβρίου 2017, βάσει του κανονισμού (ΕΕ) αριθ. 1176/2011, η Επιτροπή ενέκρινε επίσης την έκθεση του μηχανισμού επαγρύπνησης, στην οποία η Τσεχική Δημοκρατία δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

               (2)Η έκθεση χώρας του 2018 για την Τσεχική Δημοκρατία
                  4
                δημοσιεύτηκε στις 7 Μαρτίου 2018. Στην έκθεση αξιολογήθηκαν η πρόοδος της Τσεχικής Δημοκρατίας όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 11 Ιουλίου 2017, η συνέχεια που δόθηκε στις συστάσεις που είχαν εκδοθεί κατά τα προηγούμενα έτη και η πρόοδος της Τσεχικής Δημοκρατίας ως προς την επίτευξη των εθνικών στόχων της στρατηγικής «Ευρώπη 2020».

               (3)Στις 30 Απριλίου 2018, η Τσεχική Δημοκρατία υπέβαλε το εθνικό πρόγραμμα μεταρρυθμίσεων για το 2018 και το πρόγραμμα σύγκλισης για το 2018. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (4)Οι σχετικές ειδικές ανά χώρα συστάσεις ελήφθησαν υπόψη κατά τον προγραμματισμό των Ευρωπαϊκών Διαρθρωτικών και Επενδυτικών Ταμείων για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου
                  5
               , όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περαιτέρω λεπτομέρειες για τον τρόπο με τον οποίο θα κάνει χρήση αυτής της διάταξης σε κατευθυντήριες οδηγίες σχετικά με την εφαρμογή των μέτρων που συνδέουν την αποτελεσματικότητα των Ευρωπαϊκών Διαρθρωτικών και Επενδυτικών Ταμείων με τη χρηστή οικονομική διακυβέρνηση
                  6
               .

               (5)Η Τσεχική Δημοκρατία υπάγεται επί του παρόντος στο προληπτικό σκέλος του Συμφώνου Σταθερότητας και Ανάπτυξης. Στο πρόγραμμα σύγκλισης για το 2018 η κυβέρνηση σχεδιάζει την επίτευξη δημοσιονομικού πλεονάσματος σε ονομαστικούς όρους κατά την περίοδο 2018-2021. Ο μεσοπρόθεσμος δημοσιονομικός στόχος —που συνίσταται σε διαρθρωτικό έλλειμμα 1,0 % του ΑΕΠ— εξακολουθεί να τηρείται με ένα περιθώριο απόκλισης καθ’ όλη τη διάρκεια του προγράμματος. Σύμφωνα με το πρόγραμμα σύγκλισης για το 2018, ο δείκτης χρέους της γενικής κυβέρνησης ως προς το ΑΕΠ αναμένεται να μειωθεί σταδιακά στο 29,9 % το 2021. Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές είναι ευλογοφανές. Οι κίνδυνοι όσον αφορά την επίτευξη των δημοσιονομικών στόχων φαίνονται σε γενικές γραμμές ισορροπημένοι, ενώ αναμένεται ανάκαμψη των δημόσιων επενδύσεων και περαιτέρω αύξηση των μισθών του δημόσιου τομέα. Με βάση τις εαρινές προβλέψεις της Επιτροπής του 2018, το διαρθρωτικό ισοζύγιο προβλέπεται να υποχωρήσει περίπου στο 0,9 % του ΑΕΠ το 2018 και στο 0,2 % του ΑΕΠ το 2019, παραμένοντας σε επίπεδο καλύτερο σε σχέση με τον μεσοπρόθεσμο δημοσιονομικό στόχο. Γενικά, το Συμβούλιο είναι της γνώμης ότι η Τσεχική Δημοκρατία προβλέπεται να συμμορφωθεί με τις διατάξεις του Συμφώνου Σταθερότητας και Ανάπτυξης το 2018 και το 2019.

               (6)Η Τσεχική Δημοκρατία εξακολουθεί να εμφανίζει μέτριους κινδύνους για τη δημοσιονομική βιωσιμότητα μακροπρόθεσμα. Ενώ το κόστος της γήρανσης του πληθυσμού αποτελεί πρόκληση για την ιατροφαρμακευτική και τη μακροχρόνια περίθαλψη, οι αλλαγές στο συνταξιοδοτικό σύστημα χρήζουν ιδιαίτερης προσοχής. Οι επικαιροποιημένες προβολές των δαπανών που συνδέονται με τη γήρανση του πληθυσμού δείχνουν αύξηση μεγαλύτερη από αυτήν που αναφέρεται στην έκθεση για τη δημογραφική γήρανση του 2015. Οι συνταξιοδοτικές δαπάνες αναμένεται να αυξηθούν από το 8,2 % του ΑΕΠ το 2016 στο 10,9 % του ΑΕΠ το 2070. Η αναμενόμενη αυτή μεγαλύτερη αύξηση των συνταξιοδοτικών δαπανών αντικατοπτρίζει κυρίως τον καθορισμό του ανώτατου ορίου ηλικίας συνταξιοδότησης στα 65 έτη. Πράγματι, η ευθυγράμμιση του προσδόκιμου ζωής με τη νόμιμη ηλικία συνταξιοδότησης δεν είναι αυτόματη· αντιθέτως, το ανώτατο όριο θα επανεξετάζεται κάθε πέντε έτη από την κυβέρνηση, με έναρξη από το 2019. Δεδομένου ότι επαφίεται στην διακριτική ευχέρεια της κυβέρνησης, οι τρέχουσες προβολές των συνταξιοδοτικών δαπανών δεν λαμβάνουν υπόψη τις εν λόγω επανεξετάσεις της ηλικίας συνταξιοδότησης. Επιπλέον, η τιμαριθμική αναπροσαρμογή των συντάξεων είναι πλέον πιο γενναιόδωρη, λαμβάνοντας υπόψη το 50 % της αύξησης των πραγματικών μισθών αντί του 33 % που ίσχυε προηγουμένως. Ο αντίκτυπος των αλλαγών αυτών στις δαπάνες ανέρχεται σε 2 εκατοστιαίες μονάδες του ΑΕΠ το 2070. Οι περαιτέρω αλλαγές που είναι επί του παρόντος υπό συζήτηση, όπως η αύξηση του βασικού ποσού της σύνταξης και οι υψηλότερες συντάξεις για τους συνταξιούχους μεγαλύτερης ηλικίας, επιδεινώνουν επίσης τους δείκτες βιωσιμότητας. Όσον αφορά τις δημόσιες δαπάνες για την ιατροφαρμακευτική περίθαλψη, μακροπρόθεσμα προβλέπεται να αυξηθούν κατά 1,1 εκατοστιαίες μονάδες του ΑΕΠ, πάνω από την εκτιμώμενη μέση αύξηση κατά 0,9 εκατοστιαίες μονάδες για την Ευρωπαϊκή Ένωση. Στο πλαίσιο αυτό, υπάρχουν ενδείξεις μη αποδοτικής χρήσης των πόρων στη νοσοκομειακή και εξωνοσοκομειακή περίθαλψη.

               (7)Ο νέος νόμος περί δημοσιονομικής ευθύνης που τέθηκε σε εφαρμογή στις αρχές του 2017 έχει ενισχύσει σημαντικά το δημοσιονομικό πλαίσιο της Τσεχικής Δημοκρατίας και ίδρυσε το ανεξάρτητο δημοσιονομικό συμβούλιο. Ένα σχέδιο νόμου σχετικά με τους ανεξάρτητους λογιστικούς ελέγχους βρίσκεται επί του παρόντος στη διαδικασία διυπηρεσιακής υποβολής παρατηρήσεων και έχει ως στόχο να διευθετήσει την εκκρεμή μεταφορά της οδηγίας 2011/85/ΕΕ του Συμβουλίου στο εθνικό δίκαιο.

               (8)Η Εθνική Τράπεζα της Τσεχικής Δημοκρατίας μπορεί να καθορίζει μακροπροληπτικά όρια παροχής ενυπόθηκων δανείων, με χαρακτήρα σύστασης, αλλά έχει περιορισμένες εξουσίες επιβολής κυρώσεων, διότι δεν διαθέτει επίσημη εξουσία επιβολής. Παρόλο που οι τσεχικές τράπεζες συμμορφώνονται με ορισμένα όρια σε συνολικό επίπεδο, δεν τηρούν πλήρως τις κατευθυντήριες γραμμές της Εθνικής Τράπεζας της Τσεχικής Δημοκρατίας του 2016. Τα δεσμευτικά νομοθετικά όρια είναι πιθανό να αυξήσουν το επίπεδο συμμόρφωσης των τραπεζών, διασφαλίζοντας τη χρηματοπιστωτική σταθερότητα και τη μείωση των κινδύνων για τους δανειολήπτες. Μια νομοθετική πρόταση για την τροποποίηση του νόμου σχετικά με την Εθνική Τράπεζα της Τσεχικής Δημοκρατίας αναμένεται να συζητηθεί στο κοινοβούλιο το 2018.

               (9)Η Τσεχική Δημοκρατία εξακολουθεί να αντιμετωπίζει προκλήσεις όσον αφορά τη βελτίωση της διαφάνειας και της αποδοτικότητας των δημόσιων συμβάσεων και την πρόληψη της διαφθοράς. Παρόλο που έχουν ληφθεί μέτρα για τη βελτίωση του πλαισίου που διέπει τις δημόσιες συμβάσεις, το επίπεδο ανταγωνισμού εξακολουθεί να αποτελεί πηγή ανησυχίας, καθώς σχεδόν το ήμισυ του συνόλου των δημόσιων διαγωνισμών καταλήγει σε διαδικασία με μία και μόνη προσφορά. Ταυτόχρονα, η θέσπιση της υποχρεωτικής χρήσης ηλεκτρονικών διαδικασιών θα μπορούσε να αυξήσει τη διαφάνεια και την αποτελεσματικότητα. Οι τσεχικές αρχές έχουν επενδύσει στο «Εθνικό Ηλεκτρονικό Εργαλείο», το οποίο θα πρέπει να καταστεί ολοένα και πιο αξιόπιστο και φιλικό προς τον χρήστη, συμπληρωματικά προς τις ιδιωτικές πλατφόρμες που εξυπηρετούν την τσεχική αγορά. Υπάρχουν ακόμη σημαντικά περιθώρια για την άρση των διοικητικών εμποδίων και την αξιοποίηση των δυνατοτήτων των συγκεντρωτικών και στρατηγικών δημόσιων συμβάσεων με σκοπό την καλύτερη αξιοποίηση των δημόσιων πόρων. Τόσο οι κεντρικές όσο και οι τοπικές αρχές έχουν αρχίσει να αναλαμβάνουν στοχευμένες πρωτοβουλίες για την κατάρτιση προσωπικού που συμμετέχει σε διαδικασίες σύναψης συμβάσεων. Ωστόσο, η καθιέρωση μέτρων για κοινές προμήθειες και η απόκτηση εμπειρογνωσίας σε ορισμένους τομείς εξακολουθούν να αποτελούν μείζονες προκλήσεις. Επιπλέον, η διαφθορά και η δωροδοκία συνεχίζουν να προκαλούν ανησυχία στις επιχειρήσεις και το κοινό. Αν και έχουν θεσπιστεί αρκετές σημαντικές μεταρρυθμίσεις της στρατηγικής για την καταπολέμηση της διαφθοράς, ορισμένοι τομείς εξακολουθούν να μην συμπεριλαμβάνονται.

               (10)Παρόλο που οι επιδόσεις της ηλεκτρονικής διακυβέρνησης παραμένουν κάτω από τον μέσο όρο της Ευρωπαϊκής Ένωσης, έχουν θεσπιστεί σχετικά νομοθετικά μέτρα, ώστε να εξασφαλιστεί η αύξηση της προσβασιμότητας και της διαθεσιμότητας των υπηρεσιών αυτών. Ορισμένες πρωτοβουλίες μεγάλης κλίμακας αναμένεται να τεθούν σε εφαρμογή το 2018, αλλά η επιτυχία τους θα εξαρτηθεί από την ικανότητα των αρχών να αυξήσουν την ευαισθητοποίηση του κοινού και να παράσχουν λύσεις φιλικές προς τον χρήστη.

               (11)Ορισμένες διοικητικές και κανονιστικές επιβαρύνσεις αποτελούν τροχοπέδη για τις επενδύσεις. Αυτές αφορούν κυρίως τις οικοδομικές άδειες και τη φορολογική πολυπλοκότητα. Αναγνωρίζεται, ωστόσο, ότι οι αρχές ενέκριναν τροποποίηση του νόμου περί κατασκευών, που απλουστεύει τη διαδικασία χορήγησης οικοδομικών αδειών, συμπεριλαμβάνοντας την εκτίμηση περιβαλλοντικών επιπτώσεων στην χωροταξική απόφαση ή στην κοινή χωροταξική και οικοδομική άδεια. Ωστόσο, εξακολουθεί να είναι ασαφές κατά πόσον αυτό θα μπορούσε επίσης να εξορθολογήσει τις διαδικασίες για τα μεγάλα έργα υποδομών, δεδομένου ότι διάφορες άλλες άδειες δεν έχουν συμπεριληφθεί σε αυτό το σύστημα κοινής αδειοδότησης. Στο κοινοβούλιο συζητείται επί του παρόντος η τροποποίηση της ισχύουσας νομοθεσίας που διέπει την κατασκευή υποδομών στον τομέα των μεταφορών. Αν και έχουν πραγματοποιηθεί αλλαγές στο φορολογικό σύστημα με σκοπό τη βελτίωση της είσπραξης των φόρων, η φορολογική νομοθεσία και οι φορολογικοί συντελεστές καταλαμβάνουν υψηλότερη θέση στον κατάλογο των ζητημάτων που προκαλούν ανησυχία ως προβληματικοί τομείς για την επιχειρηματική δραστηριότητα. Η νέα κυβέρνηση έχει υποδείξει πιθανές αλλαγές προκειμένου να αυξήσει τη διαφάνεια και να απλουστεύσει το φορολογικό σύστημα, μεταξύ των οποίων τις συνεχιζόμενες εργασίες για τον εκσυγχρονισμό της νομοθεσίας περί φόρου εισοδήματος. Το κόστος συμμόρφωσης έχει αυξηθεί ελαφρώς και παραμένει πάνω από τον μέσο όρο της Ευρωπαϊκής Ένωσης. Αν και αποφέρει πρόσθετα φορολογικά έσοδα, η δήλωση ελέγχου φόρου προστιθεμένης αξίας έχει αυξήσει τον χρόνο που χρειάζεται για τη συμμόρφωση με τις φορολογικές απαιτήσεις. Παρά τη σημαντική μείωση των ωρών που απαιτούνταν για τη συμμόρφωση με τον φορολογικό κώδικα σε σύγκριση με το παρελθόν, η Τσεχική Δημοκρατία εξακολουθεί να βρίσκεται στα υψηλότερα όρια της κλίμακας. Επιπλέον, οι νέοι μειωμένοι συντελεστές ΦΠΑ ενδέχεται να αυξήσουν την πολυπλοκότητα του συστήματος φόρου προστιθέμενης αξίας, ιδίως για τις μικρές και μεσαίες επιχειρήσεις.

               (12)Ενώ η τσεχική οικονομία μεταβαίνει προς δραστηριότητες μεγαλύτερης έντασης γνώσης, αρκετά εμπόδια εξακολουθούν να αποτελούν τροχοπέδη για την ανάπτυξη ενός συστήματος έρευνας και καινοτομίας με καλές επιδόσεις. Η αύξηση των επιχειρηματικών επενδύσεων στην έρευνα και ανάπτυξη οφείλεται κυρίως στις άμεσες ξένες επενδύσεις. Οι δαπάνες έρευνας και ανάπτυξης των εγχώριων επιχειρήσεων μειώθηκαν τα τελευταία δύο έτη. Παρά τις σημαντικές δημόσιες επενδύσεις στην έρευνα και ανάπτυξη, η Τσεχική Δημοκρατία υστερεί όσον αφορά την ποιότητα της δημόσιας επιστημονικής της βάσης. Λήφθηκαν μέτρα πολιτικής για να δημιουργηθούν δεσμοί μεταξύ των πανεπιστημίων και των επιχειρήσεων, καθώς και για να βελτιωθούν οι επιδόσεις της δημόσιας επιστημονικής βάσης, αλλά τα αποτελέσματα μέχρι στιγμής είναι περιορισμένα, ενώ οι μεταρρυθμίσεις δεν έχουν ακόμη εφαρμοστεί πλήρως. Επιπλέον, η διακυβέρνηση του συστήματος έρευνας και καινοτομίας παραμένει κατακερματισμένη.

               (13)Η ποιοτική εκπαίδευση και κατάρτιση χωρίς αποκλεισμούς είναι πρωταρχικής σημασίας λόγω της αυξανόμενης συμφόρησης στην τσεχική αγορά εργασίας. Οι εκπαιδευτικές επιδόσεις εξακολουθούν να επηρεάζονται σε μεγάλο βαθμό από το κοινωνικοοικονομικό υπόβαθρο των μαθητών. Τα μέτρα για μια εκπαίδευση χωρίς αποκλεισμούς δεν έχουν ακόμη εφαρμοστεί πλήρως, ιδίως για τα παιδιά Ρομά. Οι ελλείψεις καταρτισμένων εκπαιδευτικών, σε συνδυασμό με τις δημογραφικές προβολές, υποδεικνύουν ότι θα μπορούσε να καταστεί πιο δύσκολη η πρόσληψη και η διατήρηση εκπαιδευτικού προσωπικού. Το σχεδιαζόμενο νέο σύστημα σταδιοδρομίας των εκπαιδευτικών, που θα συνέδεε τη συνεχή επαγγελματική εξέλιξη, τη σταδιοδρομία και τους μισθούς, δεν εγκρίθηκε από το κοινοβούλιο. Οι μισθοί των εκπαιδευτικών παραμένουν χαμηλοί σε σύγκριση με τους μισθούς άλλων εργαζομένων τριτοβάθμιας εκπαίδευσης, αλλά προβλέπονται περαιτέρω αυξήσεις μισθών κατά τα επόμενα έτη. Ως εκ τούτου, το επάγγελμα του εκπαιδευτικού εξακολουθεί να είναι σχετικά μη ελκυστικό για τους ταλαντούχους νέους. Τέλος, η επιτυχία της μεταρρύθμισης για τον περιορισμό των αποκλεισμών στην εκπαίδευση (που θεσπίστηκε το 2016 με τη στήριξη του Ευρωπαϊκού Κοινωνικού Ταμείου) θα εξαρτηθεί από τη διαθεσιμότητα επαρκούς και βιώσιμης εθνικής χρηματοδότησης, την περαιτέρω κατάρτιση των εκπαιδευτικών και του βοηθητικού εκπαιδευτικού προσωπικού, καθώς και την αύξηση της ευαισθητοποίησης του κοινού όσον αφορά τα οφέλη της εκπαίδευσης χωρίς αποκλεισμούς.

               (14)Η Τσεχική Δημοκρατία καταγράφει υψηλές επιδόσεις στην αγορά εργασίας. Η απασχόληση αυξήθηκε σταθερά τα τελευταία έξι έτη και η ανεργία έχει μειωθεί σημαντικά. Παρ’ όλα αυτά, το δυναμικό των γυναικών, των ατόμων χαμηλής ειδίκευσης και των ατόμων με αναπηρία εξακολουθεί να μην αξιοποιείται επαρκώς. Υπό το πρίσμα των ελλείψεων εργατικού δυναμικού, υπάρχει σαφές περιθώριο για την αύξηση της συμμετοχής τους στην αγορά εργασίας. Το χάσμα απασχόλησης και οι μισθολογικές διαφορές μεταξύ των δύο φύλων εξακολουθούν να βρίσκονται σε υψηλά επίπεδα παρά τα πρόσφατα μέτρα που κατέστησαν πιο ευέλικτη τη γονική άδεια και αύξησαν τον αριθμό των εγκαταστάσεων παιδικής φροντίδας. Το ποσοστό απασχόλησης των γυναικών συνεχίζει να είναι πολύ χαμηλότερο από το αντίστοιχο ποσοστό των ανδρών. Η μητρότητα εξακολουθεί να έχει σημαντικό αντίκτυπο στη συμμετοχή στην αγορά εργασίας, γεγονός που συνδέεται με τη χαμηλή διαθεσιμότητα οικονομικά προσιτής παιδικής φροντίδας, τις γονικές άδειες μεγάλης διάρκειας, την περιορισμένη χρήση ευέλικτων ρυθμίσεων εργασίας και την έλλειψη εγκαταστάσεων μακροχρόνιας περίθαλψης. Το 2016, μόλις το 4,7 % των παιδιών ηλικίας κάτω των τριών ετών βρισκόταν σε επίσημες δομές παιδικής φροντίδας. Παρόλο που αντιπροσωπεύουν μικρό ποσοστό του πληθυσμού, το ποσοστό απασχόλησης των ατόμων χαμηλής ειδίκευσης είναι πολύ χαμηλότερο από το αντίστοιχο ποσοστό των ατόμων μεσαίας και υψηλής ειδίκευσης. Ομοίως, το ποσοστό απασχόλησης των ατόμων με αναπηρία είναι κάτω από τον μέσο όρο της Ευρωπαϊκής Ένωσης, παρά το πρωτοφανές χαμηλό γενικό ποσοστό ανεργίας και τις ελλείψεις στην αγορά εργασίας. Το γεγονός αυτό θα μπορούσε να αποτελέσει κίνητρο για να αξιοποιηθεί το ανεκμετάλλευτο δυναμικό των ατόμων με αναπηρία. Λόγω περιορισμένης ικανότητας, οι δημόσιες υπηρεσίες απασχόλησης αδυνατούν επί του παρόντος να παράσχουν εξατομικευμένη, συνεχή στήριξη στα άτομα που αναζητούν εργασία. Η αύξηση της ικανότητας των δημόσιων υπηρεσιών απασχόλησης να προσεγγίζουν και να ενεργοποιούν αυτές τις ομάδες, σε συνδυασμό με αποτελεσματικές και καλά στοχευμένες ενεργητικές πολιτικές για την αγορά εργασίας, καθώς και με εξατομικευμένες υπηρεσίες, θα συμβάλει στην αύξηση της συμμετοχής των εν λόγω ομάδων. Οι πρωτοβουλίες για την αναβάθμιση των δεξιοτήτων (που θα καλύπτουν και τις ψηφιακές δεξιότητες) θα μπορούσαν να βελτιώσουν την πρόσβαση στην αγορά εργασίας.

               (15)Στο πλαίσιο του Ευρωπαϊκού Εξαμήνου του 2018, η Επιτροπή προέβη σε ολοκληρωμένη ανάλυση της οικονομικής πολιτικής της Τσεχικής Δημοκρατίας και τη δημοσίευσε στην έκθεση του 2018 για τη χώρα. Επίσης, αξιολόγησε το πρόγραμμα σύγκλισης για το 2018 και το εθνικό πρόγραμμα μεταρρυθμίσεων για το 2018, καθώς και τη συνέχεια που δόθηκε στις συστάσεις που είχαν απευθυνθεί προς την Τσεχική Δημοκρατία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στην Τσεχική Δημοκρατία, αλλά και τη συμμόρφωσή τους με τους κανόνες και τις κατευθύνσεις της Ένωσης, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε ενωσιακό επίπεδο κατά τη διαμόρφωση μελλοντικών εθνικών αποφάσεων.

               (16)Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σύγκλισης για το 2018 και είναι της γνώμης ότι η Τσεχική Δημοκρατία αναμένεται να συμμορφωθεί με το Σύμφωνο Σταθερότητας και Ανάπτυξης.

               ΣΥΝΙΣΤΑ στην Τσεχική Δημοκρατία να λάβει μέτρα το 2018 και το 2019 προκειμένου:

               1.Να βελτιώσει τη μακροπρόθεσμη δημοσιονομική βιωσιμότητα, ιδίως του συνταξιοδοτικού συστήματος. Να αντιμετωπίσει τις αδυναμίες των πρακτικών στον τομέα των δημόσιων συμβάσεων, ιδίως καθιστώντας δυνατό τον ανταγωνισμό με βάση την ποιότητα και εφαρμόζοντας μέτρα κατά της διαφθοράς.

               2.Να μειώσει τη διοικητική επιβάρυνση των επενδύσεων, μεταξύ άλλων επισπεύδοντας τις διαδικασίες αδειοδότησης για έργα υποδομών. Να εξαλείψει τα εμπόδια που αποτελούν τροχοπέδη για την έρευνα, την ανάπτυξη και την καινοτομία, ιδίως αυξάνοντας την ικανότητα καινοτομίας των εγχώριων επιχειρήσεων. Να ενισχύσει την ικανότητα του εκπαιδευτικού συστήματος να παρέχει ποιοτική εκπαίδευση χωρίς αποκλεισμούς, προωθώντας, μεταξύ άλλων, το επάγγελμα του εκπαιδευτικού. Να ενθαρρύνει την απασχόληση των γυναικών, των ατόμων χαμηλής ειδίκευσης και των ατόμων με αναπηρία, μεταξύ άλλων βελτιώνοντας την αποτελεσματικότητα των ενεργητικών πολιτικών για την αγορά εργασίας.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 209 της 2.8.1997, σ. 1.

                     (2)

                        COM(2018) 403 final.

                     (3)

                        P8_TA(2018)0077 και P8_TA(2018)0078.

                     (4)

                        SWD(2018) 202 final.

                     (5)

                        Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου (ΕΕ L 347 της 20.12.2013, σ. 320).

                     (6)

                        COM(2014) 494 final.